Καλές γιορτές και ευτυχισμένο το 2013!!!\nΑναρτήθηκε από Ελπήνωρ στις 7:48 μ.μ. Δεν υπάρχουν σχόλια:\nΤου Χαρίδημου Τσούκα, από την έναρθρη κραυγή\n«Ζητώ από όλους να κάνουν την υπέρβασή τους. Ο στόχος μας είναι: Μια Ελλάδα, κράτος-πρότυπο στην Ευρώπη, […] υπόδειγμα δικαιοσύνης και αξιοκρατίας […] Με δύο λόγια, στόχος μας είναι η Αναγέννηση της Ελλάδας!» Α. Σαμαράς, πρωθυπουργός, 5/12/2012\n«Η πατρίδα ζητά να υπερβούμε τους εαυτούς μας. […] Να φτιάξουμε επιτέλους κράτος. Ένα κράτος χωρίς σπατάλη, χωρίς πελατειακές εξαρτήσεις. Ένα κράτος αξιών και θεσμών, που εγγυάται δικαιοσύνη, διαφάνεια και ισονομία» Γ. Α. Παπανδρέου, πρώην πρωθυπουργός,12/2/2012\nΌταν τον Μάρτιο του 2007 ξέσπασε το σκάνδαλο των ομολόγων, ο τότε υπουργός Οικονομικών κ. Αλογοσκούφης, επέκρινε τις «ανίδεες διοικήσεις Ταμείων», τις οποίες, όπως είπε, «εκμεταλλεύονταν άπληστοι χρηματιστές». Έσπευσε δε να αποφανθεί ότι «πολιτικές ευθύνες δεν υπάρχουν σε κανέναν»! Επρόκειτο για μια τυπική δήλωση πολιτικάντη που θέλει να αποφύγει τη λογοδοσία: δακτυλοδεικτεί τους άλλους – τους ανίκανους διαχειριστές - προκειμένου να αποσιωπήσει τις ευθύνες αυτών που τους διόρισαν, δηλαδή της κυβέρνησής του!\nΤην επόμενη φορά, λοιπόν, που ο κ. Πάγκαλος, ή κάποιος άλλος πολιτικός κήνσορας, μας πει με στόμφο ότι «όλοι μαζί τα φάγαμε», θα πρέπει κάποιος να του θυμίσει ότι δεν διορίσαμε εμείς, οι πολίτες, «ανίδεους», ιδιοτελείς, ή διεφθαρμένους επικεφαλής των δημοσίων οργανισμών, αλλά οι κυβερνήτες μας. Στην αντιπροσωπευτική δημοκρατία, οι κυβερνήσεις έχουν την πρώτη και κύρια ευθύνη για τον τρόπο που οργανώνουν τους θεσμούς και επιλέγουν τις ηγεσίες τους.\nΟι πολιτικάντηδες ελπίζουν ότι η μνήμη μας είναι βραχεία. Δεν πρέπει να τους επιβεβαιώσουμε. Ας θυμηθούμε, λοιπόν, ότι δεν διορίσαμε εμείς τον κομματάνθρωπο κ. Ε. Παπαδόπουλο ειδικό γραμματέα Κοινωνικών Ασφαλίσεων, με αρμοδιότητα την εποπτεία των «ανίδεων διοικήσεων» των Ταμείων, αλλά ο «κολλητός» του τότε υπουργός κ. Τσιτουρίδης. Δεν διορίσαμε εμείς τον κ Μίχα, έναν άσχετο συνδικαλιστή των Ναυπηγείων Σκαραμαγκά, δίχως πτυχίο, και υπόδικο σήμερα στο σκάνδαλο των υποβρυχίων, επικεφαλής του ΕΦΕΤ, αλλά ο κομματικός του φίλος κ. Λοβέρδος. Ούτε διορίσαμε εμείς τον κουμπάρο του Καραμανλή Β’ κ. Μηλιάκο, ή τον τότε ταμία του ΠΑΣΟΚ κ. Λάμπρου διοικητές της ΑΤΕ. Δεν ήμασταν εμείς που αποφασίζαμε για τα σκανδαλώδη δάνεια της ΑΤΕ σε αφερέγγυα κόμματα, προβληματικούς συνεταιρισμούς, ή χρεοκοπημένους επιχειρηματίες, ούτε ήμασταν εμείς που αγοράζαμε επικίνδυνα χρηματοοικονομικά προϊόντα με υψηλές προμήθειες, ή οδηγήσαμε τις θυγατρικές της ΑΤΕ να χάσουν πάνω από το 80% του κεφαλαίου τους. Τις επιλογές αυτές τις έκαναν κομματικά διορισμένες διοικήσεις που επέλεγαν οι εκάστοτε κυβερνήσεις.\nΜήπως, τουλάχιστον, έβαλαν μυαλό; Αστειεύεστε; Οι ιστορικοί εθισμοί της φαυλοκρατικής πολιτικής τάξης δύσκολα αλλάζουν. Ακόμα και τώρα, στην εποχή της χρεοκοπίας, μια παρασιτική ελιτ κομματανθρώπων ετοιμάζεται να καταλάβει τη διοίκηση των δημόσιων οργανισμών. Σε πιστοποιημένους «κολλητούς»-κομματανθρώπους, όπως ο Αγγελούδης του ΟΛΘ, ο Καραχάλιος του ΕΟΤ ή ο Στασινόπουλος του ΣΔΟΕ, προστίθενται αφειδώς καινούριοι. Την ίδια στιγμή, οι πολιτικάντηδες ρητορεύουν για «αξιοκρατία», εγκωμιάζουν τάχα μου τους «θεσμούς», και ζητούν να «κάνουμε την υπέρβασή» μας!\nΘαυμάστε τους ηγέτες: εμείς να κάνουμε την υπέρβασή μας, όχι αυτοί τη δική τους! Αυτοί να συνεχίσουν να μοιράζονται τα λάφυρα του κράτους, αλλά εμείς να μην ενεργούμε συμφεροντολογικά! Αυτοί να διορίζουν «ανίδεους» πολιτευτάδες σε οργανισμούς που επηρεάζουν καθοριστικά τη ζωή μας, αλλά εμείς να σκεφτόμαστε αλτρουιστικά τη «σωτηρία της πατρίδας», όχι τα «κεκτημένα» μας! Θέλουν, λέει, την «Αναγέννηση της Ελλάδας», τη στιγμή που αναπαράγουν ό,τι την έφερε στη χρεοκοπία. Δεν έχουν ίχνος ντροπής ...\nΑν είχαν, θα συμπεριφέρονταν διαφορετικά. Όποιος θέλει την «αναγέννηση» της χώρας δεν το διακηρύσσει, δρα αναγεννητικά, που θα πει: διαλύει το κομματικό-πελατειακό κράτος – τη σημαντικότερη αιτία των δεινών μας. Δεν το κάνουν, όμως. Οι ιστορικοί εθισμοί του κομματικού συστήματος αποδεικνύονται ισχυρότεροι από την ανάγκη σωτηρίας της χώρας. Η υψηλόφρων «εκσυγχρονιστική» ρητορική τους συγκαλύπτει υποκριτικά τα «ανατολίτικα» πεπραγμένα τους – τη διαιώνιση των «βαθιών δομών» που συνέχουν το ελλαδικό κράτος.\nΣκεφτείτε: η κυβέρνηση μιας χρεοκοπημένης χώρας θέλει, υποτίθεται, να απολαμβάνει την εμπιστοσύνη τόσο των δανειστών όσο και των πολιτών της. Διακηρύσσει μεν τις «σωστές» αξίες, αλλά, όπου μπορεί, πράττει τα αντίθετα. Η σχιζοφρενική αυτή συμπεριφορά την αποτρέπει από την ανάληψη εκείνων των «αξιόπιστων δεσμεύσεων» που θα σηματοδοτούσαν τόσο στο εξωτερικό όσο και στους καθημαγμένους πολίτες ότι η χρεοκοπία έγινε μάθημα. Ότι πατώσαμε αλλά μάθαμε και, γι αυτό, αλλάζουμε. Η πλέον «αξιόπιστη δέσμευση» θα ήταν το ξήλωμα του κομματικού κράτους. Δεν το τολμούν. Απειλείται, βλέπετε, η ίδια η ύπαρξή τους. Αρνούνται να αυτοχειριασθούν – και καταστρέφουν τη χώρα.\nΑναρτήθηκε από Ελπήνωρ στις 10:07 π.μ. Δεν υπάρχουν σχόλια:\nΤου Γιάννη Μεϊμάρογλου,από μεταρρύθμιση\nΤο έχουμε αυτό το χούι, οι αριστεροί, να εξετάζουμε συνεχώς τα πράγματα σε βάθος, να αναλύουμε στρατηγικές και τακτικές και να εξαντλούμαστε... εξαντλώντας όλα τα πιθανά και απίθανα επιχειρήματα, προκειμένου να πάρουμε μια απόφαση. Τόσο, που στο τέλος δεν παίρνουμε καν την απόφαση! Κι επειδή η ζωή δεν είναι αρκούντως υπομονετική και... προχωράει χωρίς τις δικές μας αποφάσεις, χάνουμε συχνά κάποια ή κάποιες ευκαιρίες, απ’ αυτές που δεν παρουσιάζονται κάθε μέρα... Θυμάμαι, πριν από πολλά χρόνια, στον Συνασπισμό ακόμα κι ενώ είχαν αρχίσει τα έργα κάλυψης του Κηφισού, συνέχιζε να συνεδριάζει, εν μέσω διαφωνιών, η αρμόδια επιτροπή, για να διαμορφώσει την πρόταση του κόμματος!\n1. Ο βασικός κορμός της ΔΗΜΑΡ αποτελείται από τους συντρόφους εκείνους που συνειδητοποίησαν... επιτέλους, ότι ο ΣΥΡΙΖΑ δεν είχε πλέον καμιά σχέση με την αριστερά που θέλαμε και που είχε ανάγκη ο τόπος. Μαζί με άλλους προοδευτικούς ανθρώπους, μεταρρυθμιστές, σοσιαλδημοκράτες κ.λπ., προχώρησαν στην ίδρυση μιας αριστεράς που πίστευε εξ αρχής ότι πρέπει να περάσει από τη βολή και τη σιγουριά της στείρας άρνησης, στην ανάληψη των όποιων ευθυνών της - μαζί και κυβερνητικών - στη μελλοντική πορεία της Ελλάδας. Το ’πε και το ’κανε!\nΉ να στρογγυλοκαθίσει με αυταρέσκεια στο... αστρονομικό -και πολιτικά εύθραυστο- για ανανεωτική αριστερά, 6%, ή να αναζητήσει τις πολιτικές δυνάμεις εκείνες, με τις οποίες έχει -ή πιστεύει ότι μπορεί να βρει- κοινά σημεία στην προοπτική μιας νέας, προοδευτικής αυτή τη φορά, διακυβέρνησης της χώρας μας.\n5. Ποιες είναι αυτές οι πολιτικές δυνάμεις; Ο ΣΥΡΙΖΑ; Ας κάνει τότε η ΔΗΜΑΡ μια γενναία αυτοκριτική κι ας σπεύσει να προλάβει τις διαδικασίες ενοποίησης... Η Νέα Δημοκρατία μήπως; … Ποιες δυνάμεις απομένουν τότε; Ένα ΠΑΣΟΚ που αποσυντίθεται συνεχώς, μια πλειάδα φιλόδοξων ιδεολογικών ή... διαδοχικού χαρακτήρα κινήσεων, που είναι φυσικό να ανθίζουν στις σημερινές συνθήκες και, κυρίως, ένας απίστευτα μεγάλος αριθμός προοδευτικών ανθρώπων, ακόμα και επί χρόνια παροπλισμένων από την ενεργό πολιτική, που αγωνιούν και θέλουν "να γίνει επιτέλους κάτι" και με τη δική τους (επανα)δραστηριοποίηση! Δεν είναι ΔΗΜΑΡ όλοι αυτοί. Είτε γιατί δεν συμφωνούν σε ό,τι κάνουμε, είτε γιατί διατηρούν επιφυλάξεις, είτε γιατί κουβαλάνε απογοητεύσεις από το αριστερό παρελθόν τους... Αλλά θέλουν κάτι να γίνει και προσβλέπουν με ελπίδα στη ΔΗΜΑΡ! Σήμερα σκέφτονται να τη στηρίξουν, εκτιμώντας την προσπάθειά της, αύριο μπορεί να την κάνουν σπίτι τους. Έτσι γίνονται οι διευρύνσεις πια, όχι με βιογραφικά και στρατολογήσεις νέων μελών...\n7. Και καλά να κάνουμε διάλογο με διάφορες δυνάμεις. Και με το ΠΑΣΟΚ όμως; Κάποιος σύντροφος, μάλιστα, το είπε πιο παραστατικά, σε πρόσφατη συζήτηση γι’ αυτό το θέμα: Είναι σαν να σε κλείσουν σ’ ένα δωμάτιο με ένα τέρας! Δεν καταλαβαίνετε ποιος θα νικήσει; (ο ίδιος εγκατέλειψε το τέρας πριν από λίγους μήνες...).\nΌταν εγκαταλείψει το λαβωμένο τέρας και εναγκαλισθεί την... ωραία ΔΗΜΑΡ;\nΟ διάλογος ανάμεσα στις αριστερές, δημοκρατικές και σοσιαλιστικές δυνάμεις της χώρας, αποτελεί ασφαλώς ένα σοβαρό ζήτημα, που έχει σχέση με το ρόλο που θέλουμε να παίξει η ΔΗΜΑΡ στο χτίσιμο της Ελλάδας, στη νέα, μετά την κρίση εποχή. Και ως τέτοιο, πρέπει να αντιμετωπιστεί με πολιτικά επιχειρήματα, ψυχραιμία και νηφάλιο διάλογο, από όποια μεριά κι αν βλέπει ο καθένας. Χωρίς προκαταλήψεις, προαπαιτούμενα, αποκλεισμούς και αφορισμούς και μάλιστα από ένα χώρο που δίδαξε την τέχνη ν’ ακούει και να πείθει... Από έναν τέτοιο διάλογο, με σκοπό τη σύγκλιση και τη συνεργασία αυτοτελών -ιδεολογικά, πολιτικά και οργανωτικά- προοδευτικών πολιτικών δυνάμεων, κινήσεων και πολιτών, η ΔΗΜΑΡ μόνο κέρδη μπορεί να αποκομίσει!\nΑναρτήθηκε από Ελπήνωρ στις 7:03 μ.μ. Δεν υπάρχουν σχόλια:\nΤα δάκρυα, τα ρωσικά δάνεια και οι αεροψεκασμοί δεν αρκούν...\nΤου Κώστα Στούπα, από το capital.gr\nO πρόεδρος Χριστόφιας έψαχνε για δάνεια 3-4 δισ. ευρώ στη Ρωσία και την Κίνα, απειλώντας να μην υπογράψει το μνημόνιο. Το ΚΚΕ επί ένα χρόνο πρωτοστατούσε στην κατάληψη χαλυβουργείου για να μην γίνουν περικοπές μισθών και ο κ. Τσίπρας μετά τα πετρέλαια του Τσάβες που εξασφάλισε για τη φτωχολογιά την πρώτη φορά, περιοδεύει στην Λατινική Αμερική για να συνάψει τις νέες στρατηγικές συμμαχίες της χώρας όταν γίνει κυβέρνηση.\nΠριν λίγες μέρες ο πρόεδρος Χριστόφιας όταν αντελήφθη την πραγματικότητα πως άλλο τα λόγια άλλο το να βάλεις το χέρι στην τσέπη, δάκρυσε κατά την υπογραφή του μνημονίου από την Κύπρο.\nΚι όμως για αρκετούς μήνες οι πομφόλυγες περί ύπαρξης άλλων δανειστών που δάνειζαν χωρίς μνημόνια, αποτελούσε το βασικό «οπλοστάσιο» του εκ θέσεων αντιμνημονιακού μετώπου.\nΈνα άλλο βασικό επιχείρημα του μετώπου είναι αυτό περί των ψεκασμών με ηλιθιογόνα αέρια.\nΟ κ. Τσίπρας αφού δεν γίνεται δεκτός από τους Ευρωπαίους ηγέτες επισκέπτεται αυτές τις μέρες οικογενειακώς τη Λατινική Αμερική για αναζήτηση συμμάχων που θα στηρίξουν ηθικά και υλικά την πιθανότητα μιας ελληνικής κυβέρνησης.\nΣτην Αριστερά μιλάνε για διεύρυνση οικονομικών και εμπορικών σχέσεων με χώρες της Λατινικής Αμερικής που έχουν αριστερόστροφες κυβερνήσεις και πιστεύουν πως αυτές μπορούν να αναπληρώσουν την ενδεχόμενη μείωση των συναλλαγών με την Ευρωζώνη ή να εκβιάσουν τους Ευρωπαίους για περισσότερα δανεικά με λιγότερα μέτρα, κατά την κλασική στρατηγική που καθιέρωσε ο Ανδρέας Παπανδρέου από το ’81 και μετά και φτάσαμε εδώ που είμαστε.\nΑγνοούν παντελώς την οικονομική διάσταση της γεωγραφίας, αλλά τις σκοπιμότητες της αλληλεγγύης στο δημόσιο λόγω διάφορων ηγετών της περιοχής που βρίσκονται σε ανταγωνισμό με την ΕΕ και τις ΗΠΑ...\nΟμιλούν σαν η χώρα να είναι «τροχόσπιτο» ή για την ακρίβεια «καραβόσπιτο» και αν δεν μας κάνει παρέα αυτή η γειτονιά γιατί χρωστάμε και πετάμε τα σκουπίδια στις γειτονικές αυλές, μπορούμε να σαλπάρουμε και να δέσουμε σε άλλη γειτονιά περισσότερο ανεκτική στις συνήθειές μας.\nΟι πολιτικοί του ελλαδικού τόξου κινούνται γενικά σαν η επαφή με την πραγματικότητα αποτελεί την εξαίρεση και όχι τον κανόνα.\nΤο ΚΚ, όπως είπαμε πρωτοστάτησε στην πολύμηνη απεργία στην Χαλυβουργία Ελλάδας που απείλησε να βάλει λουκέτο στην επιχείρηση και να στείλει στην ανεργία το σύνολο των εργαζομένων σ’ αυτήν.\nΗ ιστορία όπως θυμάστε είχε ξεκινήσει όταν η μείωση των πωλήσεων και οι ζημιογόνες χρήσεις ανάγκασαν την επιχείρηση να επιβάλει εκ περιτροπής μειωμένη απασχόληση και μειώσεις μισθών.\nΤα ίδια προβλήματα αντιμετωπίζει τώρα, όπως και τα περισσότερα κόμματα και το ΚΚ καθώς τα έσοδα και οι επιχορηγήσεις έχουν μειωθεί. Έβαλε «λουκέτα» σε κανάλια και σταθμούς, έκανε μειώσεις και τώρα ετοιμάζεται για απολύσεις στο Ριζοσπάστη, μειώσεις των μισθών των επαγγελματικών στελεχών κλπ.\nΟδυνηρό αλλά ενίοτε αναγκαίο όταν μειώνονται τα έσοδα ή έχουν διογκωθεί πολύ τα έξοδα.\nΗ πραγματικότητα είναι αδυσώπητη, όταν τα έσοδα μειώνονται θα πρέπει να μειώσεις τα έξοδα, είτε νοικοκυριό είσαι, είτε επιχείρηση είτε κόμμα. Πως όμως μπορεί κάποιος άλλα να λέει και άλλα να πράττει;\nΝα μετράει με άλλα σταθμά τα δικά τους συμφέροντα και τα συμφέροντα των άλλων;\nΝα θέλει να αφήσει στο δρόμο σε εποχή μεγάλης ανεργίας εργαζόμενους τα συμφέροντα των οποίων υποτίθεται πως υπερασπίζεται και μαζί με αυτούς και μέλη και στελέχη του;\nΟι ιδεολογίες δεν αποτελούν καλό εργαλείο ερμηνείας και κατανόησης του κόσμου, ιδίως οι ερμητικά κλειστές και έχουσες χαρακτήρα θεόπνευστου, όπως αντιμετωπίζονται τα γραφτά του ιδρυτή φιλοσόφου.\nΤο ελληνικό δημόσιο δεν έχει απολύσει κανένα ακόμη ενώ ο πλέον σκληρός ιδεολογικός πυρήνας του κρατισμού και της μονιμότητας του ΚΚ έχει αρχίσει τις απολύσεις λόγω οικονομικών αδυναμιών εδώ και πολύ καιρό.\n«Υπερεαλιστές» στα λόγια αλλά ρεαλιστές στη διαχείριση των του οίκου τους οι σύντροφοι, σε αντίθεση με την υπόλοιπη αριστερά που ο «υπερεαλισμός» διακατέχει όλα τα πεδία.\nΑναρτήθηκε από Ελπήνωρ στις 7:17 μ.μ. Δεν υπάρχουν σχόλια:\nΤου Γιώργου Σιακαντάρη, από το athensvoice\nΟ Χρήστος Ζώης, πρώην εκπρόσωπος των Ανεξάρτητων Ελλήνων και πρώην υπουργός στις κυβερνήσεις Καραμανλή, αναφερόμενος στις πληροφορίες ότι ο Π. Καμμένος προβάλλει ως λύση για τη χώρα το δολάριο, δήλωσε: «Με το χάος δεν μπορώ να συνομιλήσω. Είμαι ανίκανος, είμαι πολύ μικρός, είμαι ελαχιστότατος. Μπορεί να μιλάει ο Θεός με το χάος. Εγώ έχω μάθει ότι οι άνθρωποι συζητούν με πολύ συγκεκριμένα δεδομένα μπροστά τους».\nΑυτό μου θύμισε μια ανεκδοτολογική αναφορά, σύμφωνα με την οποία όταν κάποτε ρώτησαν τον Βολτέρο για το ποια είναι η σχέση του με τον Θεό, αυτός απάντησε ως εξής: «Χαιρετιόμαστε αλλά δεν συνομιλούμε». Ίσως κάτι ανάλογο θα μπορούσε να πει πως συνέβαινε με τον συμπαθή - μέχρι να στρατευθεί με το κόμμα των Ανεξάρτητων Ελλήνων, το κόμμα του χάους - προαναφερθέντα πολιτικό. Αυτός και με τις δυο ιδιότητές του ως υπουργός στη κυβέρνηση Καραμανλή και ως εκπρόσωπος του κόμματος του Πάνου Καμμένου, όλο αυτό το διάστημα, δεν έκανε τίποτα άλλο από το να ανταλλάσει χαιρετισμούς με το χάος, ακόμη και αν δεν συνομιλούσε με αυτό.\nΕδώ όμως δεν αποσκοπώ στο να μιλήσω για τον κύριο Ζώη, αλλά για την κοινωνία του χάους και της βίας, που δήθεν ξεπετάχθηκε από το πουθενά τα τελευταία τρία χρόνια, ενώ στην ουσία την προετοιμάζαμε- άλλοι περισσότερο και άλλοι λιγότερο- πολλά χρόνια πριν.\nΓιατί δυστυχώς δεν ήταν μόνο τα στελέχη και οι ψηφοφόροι των ΑΝΕΛ που χαιρετίζονταν και συνομιλούσαν με το χάος, αλλά ήταν μια κοινωνία του χάους που δημιούργησε συνομιλητές της, όπως είναι το κόμμα του κυρίου Καμμένου. Απλός παράγοντας στην οικοδόμηση αυτού του χάους ήταν η απήχηση στην κοινωνία των θεωριών συνωμοσίας.\nΗ ελληνική κοινωνία, είναι αλήθεια, παράγει περισσότερες συνωμοσιολογικές θεωρίες απ’ όσες μπορεί να καταναλώσει. Θεωρίες καθαρά δικές της, όπως η περίφημη δήλωση Κίσινγκερ και οι αεροψεκασμοί για να υποταχθούμε στους σιωνιστές και το ιμπεριαλιστικό κεφάλαιο, η κλοπή των φωνηέντων μας, οι τηλεοπτικοί αποκωδικοποιητές της CIA, αλλά και εισαγόμενες, όπως αυτές της παγκόσμιας συνωμοσίας των Πρωτόκολλων της Σιών, της ύπαρξης εξωγήινων που βρέθηκαν το 1947 στο Roswell στο Νέο Μεξικό, της εβραϊκής συνωμοσίας στους δίδυμους Πύργους και πάρα πολλές άλλες.\nΔεν είναι όμως η αποδοχή των συνωμοσιολογικών θεωριών η ειδοποιός μας διαφορά από τις άλλες σύγχρονες κοινωνίες. Και αλλού- ιδίως στην Αμερική- υπάρχουν πάρα πολλοί πολίτες, οι οποίοι καταφεύγουν σ’ αυτές τις θεωρίες για να ερμηνεύσουν φαινόμενα που απαιτούν συγκροτημένο, διεισδυτικό και πολυεπίπεδο ορθό λόγο για να αποκωδικοποιηθούν.\nΠοια είναι η διαφορά μας με αυτές τις χώρες; Στα σύγχρονα εξορθολογισμένα κράτη και κοινωνίες, σ’ αυτές που ο Βέμπερ προσδιορίζει ως «απομαγευμένες», οι μύθοι και οι θεωρίες συνωμοσίας αν και είναι διαδεδομένες δεν αποτελούν λόγο συγκρότησης των δομών της κοινωνίας. Αυτές οι κοινωνίες συγκροτούνται με βάση τον εξορθολογισμό μέσων και σκοπών, ανεξαρτήτως των ιδεών που νομιμοποιούν τις λειτουργίες τους. Ο Ιταλός Κοινωνιολόγος Βιλφρέντο Παρέτο το είπε αυτό με ένα πιο ελιτίστικο τρόπο. Αφού, σύμφωνα με αυτόν, οι άνθρωποι πράττουν με βάση την αντίληψη των συμφερόντων τους και στη συνέχεια δημιουργούν ιδεολογίες, μύθους και θεωρίες για να νομιμοποιήσουν τις πρακτικές τους.\nΣτη χώρα μας όμως οι μύθοι και οι θεωρίες συνωμοσίας, λόγω της ανεπάρκειας των πάσης φύσεως ελίτ της, δεν συνθέτουν απλά ένα δίκτυ συναισθηματικής ασφαλείας έναντι της δύσκολης και δυσερμήνευτης πραγματικότητας, αλλά τον πραγματικό ιστό πάνω στον οποίο στήνονται οι πολιτικές και κοινωνικές σχέσεις. Θα μπορούσαμε να πούμε πως είμαστε η μόνη «δυτική» κοινωνία, η οποία με τόσο προκλητικό και βαρύγδουπο τρόπο καταρρίπτει την άποψη του Μάρξ για τον καθορισμό της κοινωνικής συνείδησης από το κοινωνικό είναι. Εδώ με σιγουριά γίνεται ακριβώς το ανάποδο.\nΌταν όμως μια κοινωνία χτίζεται με βάση την ιδέα που έχει για τον εαυτό της και όχι με βάση τις ίδιες της τις ανάγκες, τότε αυτή η κοινωνία με το πρώτο της στραβοπάτημα διολισθαίνει στο χάος. Γιατί τι άλλο από κοινωνία του χάους και της διαπροσωπικής βίας είναι τα τελευταία χρόνια η ελληνική κοινωνία. Πάνω σ’ αυτό το χάος γεννήθηκαν οι Ανεξάρτητοι Έλληνες και πάνω σ’ αυτή τη βία η Χρυσή Αυγή.\nΜα και από την άλλη ο απολίτικος και γενικευτικός δήθεν φιλελεύθερος και αντιλαϊκίστικος λόγος ( ο λόγος που απαξιώνει οτιδήποτε το λαϊκό, ακόμη και τη λαϊκή κυριαρχία) δεν έκανε τίποτα άλλο από το να υποδαυλίζει αυτό το χάος. Γιατί η βία και το χάος δεν αντιμετωπίζονται με φληναφήματα και αναθέματα, συνοδευόμενα με περιφρονητικές στάσεις έναντι της κοινωνίας, αλλά με πολιτικές.\nΤην Χρυσή Αυγή τη γέννησε ένα πολιτισμικό υπόβαθρο έτοιμο να δεχτεί πως η πολιτική είναι μια ανήθικη δραστηριότητα. Στην υποτίμηση όμως της πολιτικής συνέβαλαν και οι πρακτικές του πολιτικού μας συστήματος και των πολιτικών, αλλά και μια δήθεν ριζοσπαστική Αριστερά, η οποία συμμάχησε με τους οπαδούς τής Πάνω και τής Κάτω πλατείας, η οποία αντιμετώπισε τους άλλους πολιτικούς ως προδότες, προπηλακίζοντας και καθυβρίζοντάς τους. Τώρα ο κος Στρατούλης τρέχει να καταγγείλει αυτήν την κοινωνία του χάους, που προπηλακίζει τον ίδιο. Και όμως ήταν αυτός ( ένας μεταξύ των τόσων άλλων «ριζοσπαστών αριστερών») που πρώτος συμμάχησε με τα ιδεολογήματα της κοινωνίας του χάους.\nΤελικά η ελληνική διαφορά που γεννά την κοινωνία του χάους και των λύκων δεν είναι η όποια απήχηση των θεωριών συνωμοσίας, αλλά το ό,τι δεν έχουμε μια διανόηση και μια σοσιαλδημοκρατική αριστερά, οι οποίες στον γενικευμένο ανορθολογισμό θα αντιπαρέθεταν τον Διαφωτισμό ως κοινωνική και πολιτική πρόταση.\nΝαι, ο Διαφωτισμός ως πολιτική πρόταση, καλά διαβάσατε. Αυτό είναι το αναγκαίο προαπαιτούμενο για να γλυτώσουμε από την κυριαρχία της κοινωνίας του χάους. Γι’ αυτό όμως χρειάζονται όχι ναρκισσευόμενες ελίτ, αλλά πνευματικοί άνθρωποι που με θάρρος θα αντιταχθούν στα διαδεδομένα στερεότυπα του πολιτικού και κοινωνικού μας λόγου. Πριν βουτήξουμε στη σοσιαλδημοκρατία πρέπει να βουτήξουμε ως κοινωνία στον Ρουσσώ, τον Βολταίρο και τον Κοντορσέ. Ποτέ δεν είναι αργά.\nΥΓ. Θα μου επιτρέψετε εδώ μια προσωπική αναφορά, απλώς μόνο για να δείξω τι σημαίνει «συνομιλία με το χάος». Το κατάλαβα αυτό πολύ καλά, όταν στα μέσα του 2011 ήμουν προσκαλεσμένος του κου Σπύρου Μάλλη στην εκπομπή του στον Σκάι TV «Κυριακή με Δράση». Τότε στο πρόσωπο του επίσης συμπαθούς ηθοποιού τότε, και πολιτικού σήμερα, Παύλου Χαϊκάλη χρειάστηκε να συνομιλήσω με αυτό το χάος. Ήταν μια πρωτόγνωρη εμπειρία. Τελικά έχει δίκιο ο κύριος Ζώης, κανείς δεν μπορεί να συνομιλεί με το χάος. Μπορεί όμως να εκλέγεται απ’ αυτό.\nΑναρτήθηκε από Ελπήνωρ στις 10:58 μ.μ. Δεν υπάρχουν σχόλια:\nΤου Γιώργου Παγουλάτου, από την Καθημερινή.\nΓια δεύτερη φορά σε λίγες βδομάδες, ιταμοί εκπρόσωποι των υπαλλήλων της Βουλής απείλησαν με «λουκέτο», αντιδρώντας στην απόπειρα της κυβέρνησης να τους εξισώσει με τους λοιπούς δημοσίους υπαλλήλους. Για δεύτερη φορά, κόμματα και βουλευτές έσπευσαν να τους υποστηρίξουν.\nΌταν διαλύονται οι ασθενέστεροι, θα περίμενες κάποια αυτογνωσία από όσους επί μακρόν καρπώθηκαν τη γενναιοδωρία του συστήματος. Οποιος περισσότερο ωφελήθηκε, περισσότερα ας προσφέρει. Όμως είναι κοντή η συνταγματική μνήμη των συνδικαλιστών της Βουλής. Παίζουν στα δάχτυλα το αυτοδιοίκητο, αλλά ξεχνάνε την ισότητα του άρθρου 4, να «συνεισφέρουν χωρίς διακρίσεις στα δημόσια βάρη, ανάλογα με τις δυνάμεις τους».\nΔεν είναι αμελητέες οι δυνάμεις τους. Μια καθαρίστρια της Βουλής αμείβεται περισσότερο από μια λέκτορα πανεπιστημίου, πολύ περισσότερο από μια δασκάλα. Πράγματι, έχουν υποστεί μεγάλες μειώσεις, γιατί ήταν δυσθεώρητο το σημείο εκκίνησης. Από τους 16 μισθούς που λάμβαναν ώς το 2009, μέχρι τα θηριώδη εφάπαξ των 150 και 200 χιλιάδων ευρώ, από παρακρατήσεις εσόδων και προμηθειών της Βουλής υπέρ του Ταμείου τους. Προσληφθέντες ρουσφετολογικά, συγγενείς και προστατευόμενοι πολιτικών, βουλευτών και ισχυρών παραγόντων. Με δικαίωμα να μη μετατίθενται ποτέ, παρότι δημόσιοι υπάλληλοι, και εξαιρούμενοι του ΙΚΑ-ΕΤΑΜ.\nΔεν είναι χωρίς προσόντα οι υπάλληλοι της Βουλής. Γνωρίζω ανθρώπους ικανούς, με παιδεία, σοβαρούς επαγγελματίες. Όμως τα προσόντα τους δεν ήταν ο καθοριστικός παράγοντας πρόσληψης. Δεν μπορεί να τους διαφεύγει αυτή η λεπτομέρεια, όταν εξουσιοδοτούν τους συνδικαλιστές τους να ασχημονούν. Δεν επιτρέπεται να το ξεχνούν οι πολιτικοί τους πάτρωνες, που όλο και κάποιον αδιόριστο επιτυχόντα του ΑΣΕΠ, κάποιον άνεργο οικογενειάρχη, κάποιον πενιχρά αμειβόμενο που χτυπάει υπερωρίες στην επιχείρηση ή σκίζεται φιλότιμα για 800 ευρώ στο Δημόσιο, όλο και κάποιον τέτοιο θα έχουν μεταξύ των ψηφοφόρων τους.\nΧειρότερο ακόμα είναι το μήνυμα που εκπέμπουν. Δεν έχει σημασία ποιος είσαι, αλλά σε ποια καρέκλα κάθεσαι. Οχι τι ξέρεις, αλλά ποιον ξέρεις. Όχι τι προσφέρεις, αλλά για ποιον δουλεύεις. Δεν έχει σημασία πόσο προκλητική είναι η αντίδρασή σου, αρκεί να έχεις γερές πλάτες.\nΜια κοινωνία διαλύεται όταν την ώρα της κρίσης οι πιο δυνατοί, οι πιο τυχεροί, οι πιο ευνοημένοι απεμπολούν τις ευθύνες τους. Ο ΣΥΡΙΖΑ είχε θαυμάσια ευκαιρία να αφήσει μια συντεχνία να περάσει χωρίς να τη χαϊδέψει. Μπορούσε να αξιώσει συμμετοχή στις θυσίες. Αντ’ αυτού προτίμησε να παίξει συνταγματικό κρυφτούλι. Προς τιμήν του το ΚΚΕ απέφυγε να γίνει μέρος του διακομματικού θεάτρου. Περιμένουμε από τον πρωθυπουργό να στηρίξει μέχρι τέλους τον υπουργό Οικονομικών σε αυτή την αναμέτρηση.\nΤα συμφέροντα εκφυλίζονται σε απεχθείς συντεχνίες όταν περνάνε από την κοινωνική διαμαρτυρία στον κοινωνικό εκβιασμό. Όταν δίκην Φωτόπουλου κατεβάζουν διακόπτες για να διασφαλίσουν τα κεκτημένα. Οι βουλευτές που υπερασπίστηκαν τους υπαλλήλους της Βουλής στη διατήρηση των προνομίων τους δεν κατάφεραν να ξεπεράσουν τη λογική των «δικών μας παιδιών». Δεν κατόρθωσαν το άλμα από το «πατριωτάκι» του διαδρόμου στον συνταγματικό πατριωτισμό των θεσμών. Από την πελατειακή ηθική της διακριτικής μεταχείρισης σε κείνη της καθολικής υποχρέωσης.\nΑναρτήθηκε από Ελπήνωρ στις 7:45 μ.μ. Δεν υπάρχουν σχόλια:\nΠολλοί πιστεύουμε ότι δόθηκε στην Ελλάδα μία, κυριολεκτικά τελευταία, ευκαιρία να αλλάξει σελίδα. Δυστυχώς, η ευκαιρία για την πολιτική και, κυρίως, την πολιτισμική μας στροφή έρχεται με την απειλή της οικονομικής καταστροφής και όχι μέσα από την Πολιτική και την Παιδεία, όπως έγινε στη Δύση. Φωτεινές εξαιρέσεις όπως ο Τρικούπης και ο Βενιζέλος είχαν όραμα και άφησαν παρακαταθήκη. Οι ποιητές, συγγραφείς, τραγουδοποιοί, συνθέτες, ευγενικές ψυχές όπως ο Μ. Χατζηδάκης και η Μελίνα, όλοι οραματίσθηκαν μία σύγχρονη δυτική Ελλάδα με μία μοναδική νοσταλγική ματιά στην Ανατολή. Μία πραγματική διαχρονική γέφυρα, εκφραστής της πεμπτουσίας του πολιτισμού. Αυτή θα μπορούσε να είναι η Ελλάδα σήμερα, αλλά όλα στράβωσαν με τον εμφύλιο και όσα ακολούθησαν.\nΜε συμφωνία των συμμάχων, η Ελλάδα «παρέμεινε» στη Δύση. Δυστυχώς, «νικητές» και «ηττημένοι» αποδείχθηκαν κατώτεροι των περιστάσεων. Οι πρώτες, δεξιές, κυβερνήσεις, ξενοκίνητες και ηθικά διαβλητές και το Παλάτι επιδόθηκαν σε ένα άθλιο πογκρόμ όσων διαφωνούσαν, με την κατηγορία του «κουμουνιστή». Αυτό καθιέρωσε μία διαρκή ενοχική στάση των δημοκρατών μη κομμουνιστών, θεοποίησε την έννοια του αριστερού και την ταύτισε με την έννοια του «προοδευτικού». Κράτησε 50 χρόνια και χρειάστηκε η κατάρρευση του σοβιετικού προτύπου για να αρχίσει η ανάταξη του πολιτικού στραβισμού που προκάλεσε την κρίση. Υπεύθυνες είναι οι μεταπολιτευτικές πολιτικές ηγεσίες που δεν μπόρεσαν ή δεν θέλησαν να αλλάξουν το πολιτισμικό μας DNA. Ο πρεσβύτερος Καραμανλής δεν τόλμησε, αλλά, τουλάχιστον, το «ανέθεσε» στην Ευρώπη μέσω της ΕΟΚ. Ο Α. Παπανδρέου όχι μόνο δεν τόλμησε, αλλά εκμεταλλεύτηκε τα χειρότερα ένστικτα ενός λαού πολιτισμικά ανώριμου και πολιτικά ευτελούς. Δεν αποτελεί έκπληξη ότι τόλμησε αλλά δεν πέτυχε ο Κ. Σημίτης. Οι Γ. Παπανδρέου, και Κ. Καραμανλής δεν ασχολήθηκαν και, άλλωστε, δεν θα μπορούσαν. Και μετά, ήρθε η κρίση, η φτώχεια και ποιος ξέρει τι ακόμη.\nΟ λαός αντιστέκεται στην πρόοδο. Ίσως η Ανατολή, το χουζούρι, η αργομισθία, το δημόσιο-εχθρός, που «κλέβουμε» όπου μπορούμε ασκούν ακόμη επιρροή. Το «δίκιο του κυρίαρχου λαού», αγωνιστών τύπου Μπαλασσόπουλου μας ταιριάζουν καλύτερα από «ξενέρωτες» αρετές, όπως η δημιουργία, μία κοινωνία δικαίου, υπακοή στο νόμο, δημοκρατία και σεβασμός στο δημόσιο χώρο. Από την κρίση δεν ωφελούνται οι «γνήσιοι» αριστεροί ΚΚΕ και ΔΗΜΑΡ, αλλά την εκμεταλλεύονται νέοι εκφραστές του παλιού. Ο ΣΥΡΙΖΑ μοιράζει ανύπαρκτο πλούτο, οι ΑΝΕΛ πελαγοδρομούν , αλλά το ρατσιστικό ναζιστικό μόρφωμα που προέκυψε με την κρίση θα μείνει για πολύ. Δεν εκπροσωπείται πολιτικά, ο χώρος των «αφανών» δημιουργών, αυτών που δημιουργούν και κρατούν ακόμη αυτή τη χώρα ζωντανή.\nΈνα μεγάλο, βουβό, μέρος της κοινωνίας ελπίζει σε κάτι άλλο. Δεν το έχει πιάσει ακόμη το ραντάρ των ΜΜΕ, αλλά το βλέπουμε στις συζητήσεις, στις στήλες των σοβαρών εφημερίδων και στα μέσα κοινωνικής δικτύωσης. Οι άνθρωποι από τους οποίους θα έρθει η έξοδος από την κρίση δεν πιστεύουν σε δεξιά ή αριστερά όνειρα. Τους φτάνει ότι είδαν στο παρελθόν και αυτό που βλέπουν στους νέους ιδιοκτήτες του brand name. Δε νοιώθουν ενοχές για το διωγμό των αριστερών. Αντίθετα, πιστεύουν ότι πρέπει να ντρέπονται οι επαγγελματίες καταχραστές της αριστεροσύνης και οι σημερινοί μιμητές τους. Δεν νοσταλγούν μία «Λαϊκή» δεξιά που ζει στις «δάφνες» του Εμφυλίου και του πλιάτσικου που ακολούθησε. Τέλος, πολλοί θεωρούν ότι οι τοποθετήσεις προσώπων σε σημαντικές θέσεις δε δείχνουν ότι ο κ. Σαμαράς αντιμετωπίζει την ιστορική ευκαιρία που τον έφερε στη θέση του δυνητικού σωτήρα του Έθνους με την ανάλογη ευθύνη.\nΤο «κόμμα χωρίς όνομα» είναι ιστορική αναγκαιότητα. Οι οπαδοί του δεν εκπροσωπούνται, γιατί ΝΔ και ΠΑΣΟΚ έχουν το βάρος των τελευταίων 30 χρόνων, ενώ κάποιοι αισθάνονται συμπάθεια αλλά και ανυπομονησία με την αμφιθυμία της ΔΗΜΑΡ. Ανέχονται την τρικομματική κυβέρνηση, γιατί δεν υπάρχει αξιοπρεπής και ασφαλής εναλλακτική λύση. Ας μην ξεχνάμε ότι σε όλες τις δημοσκοπήσεις το 20% δηλώνουν αναποφάσιστοι. Υπάρχουν έξι μήνες για να βρεθεί μία αξιόπιστη ηγεσία για το νέο κόμμα που θα ενσωματώσει φιλελεύθερους, κεντρώους, κεντροδεξιούς και κεντροαριστερούς. Αυτά που τους ενώνουν όπως η δίψα για δημοκρατία και πρόοδο σε καθεστώς ελευθερίας και δικαίου είναι απείρως περισσότερα από όσα τους χωρίζουν. Αναζητούνται νέες στην ηλικία, αξιόπιστες και δυναμικές ηγεσίες και θεραπεία από την αρρώστια της αρχομανίας και της αυθεντίας. Ας ελπίσουμε ότι ο κίνδυνος της ολικής καταστροφής είναι το καλύτερο φάρμακο.\nΤου Λυκούργου Λιαρόπουλου, αναδημοσίευση από τον προσωπικό λογαριασμό του στο fb.\nΑναρτήθηκε από Ελπήνωρ στις 10:41 μ.μ. Δεν υπάρχουν σχόλια:\nΤου Ανδρέα Πετρουλάκη, από τους protagon.gr\nΑν οι εκλογές του περασμένου Ιουλίου είχαν γίνει με απλή αναλογική και χωρίς το σκαλοπάτι του 3%, τα τρία κόμματα τα οποία στηρίζουν τη σημερινή κυβέρνηση θα είχαν συνολικά 145 έδρες. Αφού ΣΥΡΙΖΑ και ΚΚΕ είχαν αποκλείσει τη συνεργασία με τα κόμματα του Μνημονίου, κυβέρνηση μπορούσε να γίνει μόνο με το κόμμα που αυτοαποκαλείται «Ανεξάρτητοι Έλληνες», κάτι που δεν θα ήταν εκτός πραγματικότητας όπως προκύπτει και από εκείνο σουρεαλιστικό non paper. Αν οι εκλογές είχαν γίνει με το 3%, τότε τα τρία κόμματα θα είχαν σχηματίσει κυβέρνηση με 156 έδρες η οποία θα έπεφτε αμέσως μετά το καλοκαίρι, δεδομένων των αποχωρήσεων και από τα τρία κόμματα. Αν είχε συμμαχήσει και ο Καμμένος θα έπεφτε αυτές τις μέρες.\nΌταν επί τρείς δεκαετίες το αίτημα της απλής αναλογικής στοιχειώνει σε όλα τα συνθήματα και τις αφίσες της αριστεράς και την κρίσιμη στιγμή, που επιτέλους δημιουργείται η δυνατότητα να σχηματιστεί κυβέρνηση με τη συμμετοχή της (ή ακόμα και αμιγής αριστερή), οι ηγεσίες της αρνούνται, στην ουσία ακυρώνουν τους εαυτούς τους. Αποδεικνύουν ότι η απλή αναλογική ήταν ένα πουκάμισο αδειανό που επί χρόνια έντυνε τις πολιτικές φαντασιώσεις κάποιων στελεχών και ψηφοφόρων και ένα αγαπημένο άλλοθι των ηγεσιών επί της διαδικασίας, για να αποφεύγουν απαντήσεις επί των προτάσεων.\nΤο παραδοσιακό κόμμα της αριστεράς ομολόγησε στο τέλος ότι δεν το ενδιέφερε ποτέ συνεργασία με οποιονδήποτε και απλώς η αναλογική ήταν ο τρόπος να αποκτήσει περισσότερους βουλευτές για να κάνει τη ζωή των υπολοίπων πιο δύσκολη. Παραδέχτηκε ότι το πολιτικό του σχέδιο ήταν πάντα θνησιγενείς κυβερνήσεις των άλλων μέχρι να μη μπορούν. Το σημερινό μεγαλύτερο κόμμα του χώρου αυτού αρνήθηκε να ανταποκριθεί σε οποιαδήποτε πρόσκληση συνεργασίας και στις δύο τελευταίες αναμετρήσεις, άρα τι την ήθελε την απλή αναλογική; Για να κυβερνήσει αυτοδύναμο αλλά και να μην αδικήσει ταυτόχρονα τους υπόλοιπους; Γιατί αν η απλή αναλογική δεν είχε στόχο την παρέμβαση της αριστεράς στη διακυβέρνηση μέσα στο μέτρο των ποσοστών της τι άλλο είχε; Εκτός αν και αυτό το κόμμα επεδίωκε να κάνει κυβέρνηση με τον Καμμένο, η οποία θα έπεφτε και αυτή τώρα.\nΒλέπουμε ότι πάνω κάτω όλα τα κυβερνητικά σενάρια με απλή αναλογική θα εξαρτώντο από τις εξελίξεις στο ελεγχόμενης σοβαρότητας αυτό κόμμα του άεργου μεγαλοαστού που ονειρεύεται πετρέλαια. Νομίζω ότι ο πολιτικός αυτός προσωποποιεί δραματικά το πόσο άκαιρο αίτημα με το υπάρχον πολιτικό προσωπικό και την τωρινή άνευ δανεικών συγκυρία είναι η απλή αναλογική. Προϋποθέτει πράγματα και πρόσωπα που δεν υπάρχουν γύρω μας και απόδειξη αυτού είναι τα επιχειρήματα-ευχολογίες που επικαλούνται οι υπερασπιστές της περί μελλοντικής δημιουργίας κουλτούρας συνεργασιών και νέων πολιτικών σχηματισμών, λες και το εκλογικό σύστημα είναι ο εμβρυουλκός των πολιτικών εξελίξεων και όχι οι ουσιαστικές διεργασίες στην κοινωνία και τον πολιτικό κόσμο, που και αν υπάρχουν σήμερα κρύβονται καλά.\nΜπορεί η ΔΗΜΑΡ να είναι το μόνο αριστερό κόμμα που δικαιούται να μιλά για συνεργασίες αλλά θα πρέπει και αυτή να παραδεχτεί ότι είναι προτιμότερο στην εποχή μας να αποτυπώνονται προνομιακά τα κυρίαρχα πολιτικά ρεύματα (είτε της δεξιάς είτε του ΣΥΡΙΖΑ ), γιατί διαφορετικά το αδιέξοδο είναι σίγουρο αν δεν έχουμε χόμπι τις αλλεπάλληλες εκλογές. Ένας Πρωθυπουργός πρώτος μεταξύ ίσων δεν μπορεί να κυβερνήσει σήμερα. Άλλωστε υπάρχει και ένα είδος δικαιοσύνης στο να καρπωθεί και η αριστερά κάποτε τα προνόμια ενός συστήματος που λειτουργούσε ως τώρα εις βάρος της.\nΗ απλή αναλογική ως αίτημα στόχευε στην ακριβή αποτύπωση των πολιτικών δυνάμεων και άρα στην κοινοβουλευτική συρρίκνωση των παραδοσιακών κομμάτων εξουσίας, και όταν αυτή επήλθε από μόνη της, τίποτα από τα προσδοκώμενα οφέλη δεν διαπιστώσαμε. Η σημερινή Βουλή, προϊόν της οργής και απογοήτευσης των πολιτών απέναντι στους παρηκμασμένους πολιτικούς των προηγουμένων περιόδων, παραδόξως είναι η χειρότερη όλων των εποχών και οι νέοι πολιτικοί σχηματισμοί από γραφικοί μέχρι επικίνδυνοι. Ο μόνος δε που επέδειξε μέχρι στιγμής ειλικρινές πνεύμα και κουλτούρα συνεργασίας είναι η ίδια η ΔΗΜΑΡ και οδηγήθηκε στις μυλόπετρες.\nΑναρτήθηκε από Ελπήνωρ στις 7:43 μ.μ. Δεν υπάρχουν σχόλια:\nΤου Κώστα Ρεσβάνη, από τους protagon.gr\nΑς φαντασθούμε τη σκηνή. Γύρω από ένα τραπέζι ο Δημήτρης Σταμάτης της ΝΔ, ο Στέλιος Αγγελούδης του ΠΑΣΟΚ και ο Δημήτρης Χατζησωκράτης της ΔΗΜΑΡ γράφουν και σβήνουν ονόματα, φτιάχνουν καταλόγους από «δικούς μας» και ορίζουν την ποσόστωση που αναλογεί(!) σε κάθε κόμμα στους διορισμούς στελεχών που θα γίνουν στις πολύπαθες ΔΕΚΟ.\nΘα μου πείτε πως αυτό το άθλιο παιχνίδι με τη συμμετοχή κομματικά ενταγμένων αποστράτων και αποτυχημένων πολιτευτών το παρακολουθούμε από τη Μεταπολίτευση, με την εναλλαγή στη διακυβέρνηση των γαλάζιων και των πράσινων. Σύμφωνοι. Αλλά ο δυστυχής Χατζησωκράτης τι γύρευε στο παζάρι; Την ώρα που πρότεινε τους κολλητούς του κόμματός του για στελέχη των ΔΕΚΟ, δεν ένοιωσε καθόλου ντροπή; Διότι, δεν μπορεί, κάποια στιγμή θα θυμήθηκε πόσες εκατοντάδες φορές στην πολιτική του ζωή είχε καταραστεί την αθλιότητα των κομματικών διορισμών στο Δημόσιο και πόσες άλλες πρόβαλε ως θεμέλιο της προόδου την αξιοκρατία.\nΠροσπαθώ να μπω στο μυαλό του Κουβέλη που συμφώνησε με τον Σαμαρά και τον Βενιζέλο, για το μοίρασμα των ιματίων των δημοσίων επιχειρήσεων στα κόμματα. Γιατί έκανε αυτή την κίνηση; Ίσως γιατί άρπαξε κι αυτός τον ιό του κυβερνητισμού; ΄Ισως γιατί θέλει να πλουτίσει το κομματικό του πελατολόγιο; Ίσως γιατί θέλει να επηρεάζει-μέσω των διορισμένων- αποφάσεις μεγάλων δημόσιων οργανισμών; Συγνώμη, αλλά όσο κι αν ψάχνω δε βρίσκω άλλους λόγους.\nΕίμαι από αυτούς που υποστήριξα θερμά τη συμμετοχή της ΔΗΜΑΡ στην κυβέρνηση, παρ' ότι όλοι γνωρίζαμε το πολιτικό κόστος. Στο μυαλό του Κουβέλη υπάρχει άραγε η σκέψη ότι οι χιλιάδες ανένταχτοι σοσιαλδημοκράτες, μεταρρυθμιστές, προοδευτικοί πολίτες που στηρίζουν ακόμα το κόμμα της Δημοκρατικής Αριστεράς του πίστωσαν αυτή τη γενναία απόφαση; Αν ναι, τότε γιατί αυτοπυροβολείται με πράξεις που παραπέμπουν σε εγκληματικές παλαιοπολιτικές πρακτικές; Δεν του φτάνει που έχει να αντιπαλέψει τον ακραίο λαϊκισμό του ΣΥΡΙΖΑ, που με τζάμπα μαγκιά υπόσχεται ότι ούτε φόρους θα βάλει ούτε δάνεια θα πληρώσει; Πώς θα συζητήσει η ΔΗΜΑΡ, έχοντας πλέον αυτό το στίγμα, με τις ελπιδοφόρες κινήσεις δημοκρατικών πολιτών που ανθούν τον τελευταίο καιρό και αγωνιούν για τη δημιουργία ενός σύγχρονου σοσιαλδημοκρατικού τόξου;\nΚάποιοι φίλοι μου απελπισμένοι από αυτή την απόφαση του Κουβέλη, προσπάθησαν να δικαιολογήσουν τη στάση του. « Μα θα διαλέξει στελέχη ικανά να βγάλουν τη δουλειά στις ΔΕΚΟ…» Πρώτο: Δεν αμφισβητώ προσόντα που ίσως έχουν, αλλά ικανός δεν είναι κανένας πριν δοκιμαστεί σε συγκεκριμένα αντικείμενα. Δεύτερο: Η ουσία δεν είναι η επιτυχία ή μη των στελεχών-κολλητών, αλλά η εμπλοκή της ηγεσίας της ΔΗΜΑΡ σε απαράδεκτες ενέργειες για ένα σύγχρονο αριστερό κόμμα.\nΚαι επειδή το «κόμμα» δεν είναι κάποια μεταφυσική έννοια, αλλά περιέχει και στελέχη με ονοματεπώνυμο, θα ήταν ενδιαφέρουσα μια απλή και καθαρή απάντηση από τον ίδιο τον Χατζησωκράτη, τον Λυκούδη, τον νέο πολιτικό Παπαδόπουλο, τον Ψαριανό, τον Πανούση τη Ρεπούση και όποιον άλλο θέλει, στο ερώτημα: Συμφωνούν με αυτή την στάση του κόμματός τους και αν ναι, για ποιους λόγους;\nΠιστεύω, τελικά, πως αν θέλει να σώσει την παρτίδα η ΔΗΜΑΡ ένας δρόμος υπάρχει: να παραιτηθεί από την τρόικα των διορισμών και να παραδεχθεί το ολέθριο λάθος της.\nΑναρτήθηκε από Ελπήνωρ στις 7:11 μ.μ. Δεν υπάρχουν σχόλια:\nΗ παρακμή ενός θεσμού είναι μια κλιμακούμενη διαδικασία. Αρχικά ο θεσμός παρέχει ανεπαρκώς τις υπηρεσίες για τις οποίες έχει σχεδιασθεί (π.χ. η βραδυδικία του δικαιοδοτικού συστήματος). Μια πιο προχωρημένη μορφή παρακμής είναι η αυτο-αναφορικότητα: ο θεσμός προκρίνει τα συμφέροντα των μελών του από τις κοινωνικές ανάγκες (π.χ. προκλητικά βουλευτικά προνόμια). Τέλος, η παρακμή κορυφώνεται όταν ο θεσμός περιέρχεται σε κατάσταση αποδόμησης, είτε εξαιτίας φατριαστικών αντιπαραθέσεων στο εσωτερικό του (βλέπε ΣΔΟΕ), είτε εξαιτίας πνιγηρής στασιμότητας. Ο ακαδημαϊκός κ. Ρούσσος περιέγραψε παραστατικά τις διαδικασίες αποδόμησης που λαμβάνουν χώρα στο περιβάλλον στασιμότητας ενός έλους, ως εξής. «Στο έλος συντελείται δομική διαστρέβλωση των έμβιων διεργασιών», γράφει. «Ατέρμονες ζυμώσεις λαμβάνουν χώρα. Αναρίθμητοι μικρο-οργανισμοί […] πολλαπλασιάζονται ανεξέλεγκτα συντηρώντας το έλος στο διηνεκές. Δεν έχουν να χαρίσουν προϊόντα, να δομήσουν. Μόνο αποδομούν. Τα παραπροϊόντα της ύπαρξής τους βάζουν την αναγνωριστική σφραγίδα στο έλος. Το έλος το οσφραίνεσαι, οσφραίνεσαι τη βρωμιά, τη δυσοσμία» («Καθημερινή», 19/8/2012).\nΔεν ξέρω αν ο κ. Ρούσσος φανταζόταν ποτέ ότι η μεταφορική περιγραφή της στασιμότητας των ελλαδικών πανεπιστημίων θα αποκτούσε στοιχεία κυριολεξίας. Κι όμως συνέβη! Η απόλυτη παρακμή των ΑΕΙ δεν φαίνεται μόνο στις τεράστιες δυσκολίες τους να οργανώσουν εκλογές για τα Συμβούλια Διοίκησης, αλλά, πιο απτά, αποτυπώνεται στους τόνους σκουπιδιών που παρέλυσαν επί δυόμιση μήνες τη λειτουργία του ΑΠΘ.\nΌταν ένας οργανισμός ασχολείται περισσότερο με τις διαδικασίες του και λιγότερο με τα αγαθά που προσφέρει, ή, ακόμη χειρότερα, όταν τα παραπροϊόντα της λειτουργίας του υποκαθιστούν τις υπηρεσίες που θα έπρεπε να παράγει, τότε δεν μιλάμε απλώς για δυσλειτουργία ή, έστω, αυτο-αναφορικότητα, αλλά για πλήρη αποδόμηση.\nΟ δημόσιος χώρος είναι, πρωτίστως, χώρος φυσικής συν-παρουσίας. Στα πανεπιστήμιά μας, όμως, η φυσική επικοινωνία είναι, συχνά, αδύνατη. Όταν ο δημόσιος χώρος έχει αλωθεί από τρομοκρατικές μειονότητες και ο «κοινός λόγος» έχει διαλυθεί, οι συμμετέχοντες μετατρέπονται σε «ιδιωτικά» άτομα € ― χομπσιανά υποκείμενα που αποσκοπούν στην εξουσιαστική κατίσχυση. Τότε ο δημόσιος χώρος δεν συνιστά χώρο συν-παρουσίας, αλλά πολεμική αρένα. Πεδίο αναφοράς των ιδιωτικών ατόμων δεν είναι οι κοινές αξίες του θεσμού εντός τους οποίου λειτουργούν, αλλά η εγωτική ύπαρξη των ιδίων ή της φατρίας τους. Η απαξίωση του δημόσιου χώρου συμβολίζει την απαξίωση του θεσμού: τα σκουπίδια απεικονίζουν υλικά τη «σαπίλα» που έχει ήδη διαβρώσει το θεσμό. Η αποσύνθεση των σκουπιδιών κοινοποιεί την αποσύνθεση του θεσμού που τα παράγει.\n«Αυτό που έχει αποτύχει πλήρως στην Ελλάδα είναι η ίδια η πολιτική ελίτ», παρατήρησε εύστοχα στο Ευρωκοινοβούλιο ο κ. Σόιμπλε. Η χώρα κατάντησε «σκουπίδι» (θυμηθείτε τα ομόλογα-«σκουπίδια» του χρεοκοπημένου μας κράτους) γιατί οι θεσμοί της απαξιώθηκαν, πρωτίστως από τους εντροπικούς ηγέτες της – ηγετικές ελίτ βαθιά ιδιοτελείς, μωροφιλόδοξες, ανίκανες, κι όχι σπάνια διεφθαρμένες.\nΔείτε το ΑΠΘ. Για πάνω από εβδομήντα μέρες ο κ. Μυλόπουλος, ο πρύτανης του ΑΠΘ, συμπεριφερόταν ως παρατηρητής! Το γραφείο του ήταν κατειλημμένο από τραμπούκους απεργούς, το πανεπιστήμιο πλημμύριζε από σκουπίδια, αλλά ο δήθεν πρύτανης δεν πήρε καμία πρωτοβουλία για να αποκατασταθεί η στοιχειώδης ευρυθμία. Μετά από δύο μήνες, μπήκε στον κόπο να προσθέσει την υπογραφή του σε ένα κείμενο μερικών δεκάδων συναδέλφων του που ζητούσαν την παρέμβαση του εισαγγελέα. Κι όταν ο εισαγγελέας παρενέβη, τι έκανε ο κ. Μυλόπουλος; Διαμαρτυρήθηκε για τη σύλληψη των καταληψιών! Τι στάση κράτησε η Σύνοδος των δήθεν Πρυτάνεων; Ζήτησε συμπαράσταση, διότι, λέει, οι πρυτανικές Αρχές «στοχοποιούνται» και «λειτουργούν υπό τη δαμόκλειο σπάθη της εισαγγελικής παρέμβασης»! Ναι, τέτοιου έρματος και αναστήματος ηγέτες διοικούν τα πανεπιστήμια!\nΗ χώρα κατάντησε το «σκουπίδι» της Ευρώπης επειδή οι θεσμοί της συστηματικά διοικούνται από εντροπικούς ηγέτες: μικρούς, ακατάλληλους ανθρώπους που όχι μόνο δεν επιλύουν προβλήματα, αλλά προσθέτουν αφειδώς «αταξία» (εντροπία) στους θεσμούς. Η κύρια έγνοια των εντροπικών ηγετών δεν είναι η προαγωγή των αξιών που εγγενώς διέπουν τη λειτουργία του θεσμού, αλλά η ικανοποίηση ιδιοτελών συμφερόντων, ναρκισσιστικών φαντασιώσεων, ή και των δύο. Αντίθετα με ό,τι συμβαίνει στον ανεπτυγμένο κόσμο, η ηγετική φιλοδοξία τους δεν εκπληρώνεται προσθέτοντας αξία στους θεσμούς που διοικούν («κερδίζω-κερδίζεις»), αλλά εξαντλείται με την κατάληψη όπως-όπως του ηγετικού θώκου και την εγωπαθή απόλαυση της εξουσίας.\nΟι εντροπικοί ηγέτες αναδεικνύονται μέσα σε ένα πλαίσιο ιστορικά εμπεδωμένων, παρακμιακών αξιών: κομματοκρατίας, πελατειακών σχέσεων, φατριασμού, διαπλοκής, ανομίας, ισχνών θεσμικών αντιβάρων, έλλειψης εμπιστοσύνης, ανευθυνότητας, και σατραπικής εξουσιαστικής συμπεριφοράς. Από ένα τέτοιο πλαίσιο ηγετίσκοι τύπου Μυλόπουλου αντλούν το λεξιλόγιό τους, τα κίνητρά τους, τις μεθόδους τους. Είναι άραγε εφικτή η ανάδειξη άλλου τύπου ηγετών σε ένα τέτοιο παρακμιακό πλαίσιο; Ομολογώ ότι δεν έχω την απάντηση.\nΑναρτήθηκε από Ελπήνωρ στις 8:42 μ.μ. Δεν υπάρχουν σχόλια:\nΠριν από μία εβδομάδα, συνομιλητής μου που ζει από μέσα στο δικαστικό χώρο, μου είπε: «Μην περιμένεις να λήξει η απεργία των δικαστικών, έτσι απλά. Υπάρχει ομάδα νεαρών εισαγγελέων και δικαστών που πρόσκεινται -κυρίως- στον ΣΥΡΙΖΑ. Εδώ και καιρό έχουν ανέβει στα κάγκελα και σέρνουν την πρόεδρο Φράγκου στην πιο σκληρή στάση. Στο πρώτο πλάνο γι’ αυτούς, υπάρχει η «ανυπακοή παντού» και ύστερα ακολουθεί το μισθολογικό. Όσο για τη Φράγκου, μη στοιχηματίσεις ότι δεν θα βρίσκεται σε κάποια λίστα βουλευτών Επικρατείας…»\nΣτάθηκα, ομολογώ, επιφυλακτικός, έως ότου μάθαμε τι συνέβη στην τελευταία γενική συνέλευση δικαστών και εισαγγελέων. Στην προσπάθειά του να τους πείσει, ο υπουργός Δικαιοσύνης Αντώνης Ρουπακιώτης, χρόνια στο συνδικαλιστικό κουρμπέτι, τους έταξε καλούδια που ούτε να τα διανοηθούν μπορούν εκατομμύρια -στ’ αλήθεια φτωχοί- συνέλληνες.\n- Για όσους δικαστικούς έχουν υποστεί μείωση μισθών 30%, θα ρυθμιστούν τα στεγαστικά δάνειά τους.\n- Εκκρεμεί δόση αναδρομικών που έπρεπε να πάρουν και τους είχε επιδικαστεί από το Μισθοδικείο (από τους ίδιους δηλαδή). Ο Ρουπακιώτης έδωσε ρέστα: Θα τα πάρετε όλα, σε ρευστό και όχι σε ομόλογα, σε ένα μήνα από τώρα και όχι το 2013 που προβλέπει το Μνημόνιο!\nΤίποτα οι αδέκαστοι εισαγγελείς και δικαστές. Από κοντά και η τηβενοφόρος αρχισυνδικαλίστρια Βασιλική Θάνου: « Ο αγώνας συνεχίζεται. Όσο εγώ είμαι πρόεδρος, δεν θα επιτρέψω να χάσει η Δικαιοσύνη.» Οι δικαστές ήθελε να πει, αλλά το έντυσε θεσμικά. Τόνισε και κάτι άλλο, η όψιμη αγωνίστρια πρόεδρος, που δεν θα είναι παράλογο να αποδελτιωθεί ως ο ορισμός της υποκρισίας: «Το θέμα δεν είναι οικονομικό, αλλά θεσμικό…» Και ρωτάει ένας, έστω ολίγο, νοήμων πολίτης. Όταν απεργείς αλλά με κόλπα ζόρικα παίρνεις τον μισθό σου, δεν μοιάζει να κοροϊδεύεις ολόκληρη την ταλαιπωρημένη κοινωνία, αυτή που υποτίθεται ότι ορκίστηκες να υπηρετείς; Και αυτό το θέμα τι είναι, οικονομικό ή θεσμικό;\nΗ πρόεδρος του Αρείου Πάγου Ρένα Ασημακοπούλου, τους πέταξε κατάμουτρα ότι αυτοαναιρούνται, ότι οι καιροί είναι κρίσιμοι και οι ευθύνες ιστορικές. Ο εισαγγελέας του Αρείου Πάγου Ιωάννης Τέντες, τους προέτρεψε: Ανεβείτε στις έδρες, κατεβάστε το βλέμμα στην κοινωνία. Ο συνάδελφός τους, εν ενεργεία αντιεισαγγελέας εφετών, Γιώργος Κτιστάκης, τους ξεσκέπασε με πρόσφατο άρθρο του στα ΝΕΑ: «Η δεινή οικονομική θέση της Ελλάδας τους αφήνει αδιάφορους. Προφανώς η οικονομική κατάσταση των ιδίων έχει μεγαλύτερη σπουδαιότητα από την επιβίωση της χώρας. Γι’ αυτό έμεινε αναπάντητη η επισήμανσή μου ότι οι μειώσεις που είχαμε υποστεί μέχρι τις πρόσφατες περικοπές, δεν ήταν 38% όπως ισχυρίζονται, αλλά περίπου 23%. Το “ισόκυρο” δεν μας νομιμοποιεί να κάνουμε λάθος υπολογισμούς, προσθέτοντας τις άμεσες μηνιαίες αποδοχές μας του 2009, ποσά τα οποία δεν τους ανήκαν, ώστε μετά τις μειώσεις να βγει ο μαγικός αριθμός 38%.» Σιωπή από τους λαλίστατους εδώ.\nΧθες μάθαμε ότι υποχώρησαν όσο πατάει η γάτα. Δεν θα κατεβαίνουν, λέει, από την έδρα στις 10, αλλά στις 12 -ο μισθός παραμένει ατόφιος. Και τα πολλά εκατομμύρια ευρώ που χάνονται από τις φορολογικές υποθέσεις, βυθίζοντας ακόμα περισσότερο την ετοιμόρροπη χώρα; Και η αφάνταστη ταλαιπωρία χιλιάδων πολιτών; Μα τι νόημα έχουν αυτά μπροστά στον ιερό σκοπό της «ανυπακοής»;\nΈχουμε βαρεθεί να ακούμε σ’ αυτή τη χώρα για «λειτουργήματα» (δικαστές, δημοσιογράφοι, γιατροί κ.λπ.) και για «ιερές αποστολές». Μεγαλοστομίες για αγορητές του Μεσοπολέμου. Μία είναι η αλήθεια -όπως έχει αποδειχτεί- στην περίπτωσή μας: Στο -σύντομο- μέλλον, θα γραφτεί με χρυσά γράμματα κάθε «Κτιστάκης» και με μαύρα γράμματα κάθε «Φράγκου».\nΤου Κώστα Ρεσβάνη, αναδημοσίευση από τη μεταρρύθμιση\nΑναρτήθηκε από Ελπήνωρ στις 11:33 μ.μ. Δεν υπάρχουν σχόλια:\nΕτικέτες Δικαιοσύνη, Συνδικαλισμός\n"Ο παρασιτισμός της πολιτικής τάξης επί του κοινωνικού σώματος"\nΠαραθέτουμε παρακάτω δύο κείμενα από την Καθημερινή, ένα του Νίκου Ξυδάκη και ένα του Κωνσταντίνου Ζούλα, που δείχνουν ότι, παρά τα όσα συνέβησαν στη χώρα τα τελευταία χρόνια, τα πολιτικά κόμματα συνεχίζουν να μοιράζουν τις κρατικές θέσεις, όχι με αξιοκρατικά κριτήρια αλλά με βάση τα κομματικά τους γραμμάτια. Με τέτοιες πολιτικές συμπεριφορές θεωρώ ότι όλες οι θυσίες του ελληνικού λαού πέφτουν στο κενό. Το πολιτικό κατεστημένο τελικά δεν μπορεί να αλλάξει το ίδιο, αφού είναι εγκλωβισμένο στον παρασιτικό αυτισμό του, και ως εκ τούτου αδυνατεί να οδηγήσει τη χώρα στην αναγέννησή της, μέσα από ένα νέο αναγκαίο κοινωνικό "παράδειγμα".\n1. Αποτυχημένοι άεργοι στις ηγεσίες ΔΕΚΟ, του Νίκου Ξυδάκη.\nΑκόμη και την υστάτη ώρα ο πρωθυπουργός Αντώνης Σαμαράς και οι αρχηγοί των συγκυβερνώντων κομμάτων έχουν την ευκαιρία να στείλουν στον δοκιμαζόμενο και απαισιόδοξο ελληνικό λαό ένα εγκαρδιωτικό και ενωτικό μήνυμα: ένα μήνυμα για αξιοκρατία, για αποκατάσταση της λειτουργικότητας και του αισθήματος δικαίου στο κράτος. Τέτοια ευκαιρία είναι ο διορισμός νέων επικεφαλής στις ΔΕΚΟ και τους οργανισμούς του ευρύτερου δημόσιου τομέα. Mέχρι στιγμής, οι διαρροές από τα κυβερνητικά γραφεία προεικονίζουν την ίδια θλιβερή τακτική διορισμών αποτυχόντων πολιτευτών στις ηγετικές θέσεις των δημόσιων οργανισμών, αυτήν ακριβώς την τακτική που εξαθλίωσε τη διοίκηση και εξαχρείωσε διοικούντες και πολίτες. Μιλάμε βέβαια για την πιο αισχρή μορφή πελατειακής διαχείρισης κρατικών πόρων και εξουσίας και για τον παρασιτισμό της πολιτικής τάξης επί του κοινωνικού σώματος, ρικνού πλέον, χωρίς σάρκα και χωρίς αίμα. Ο πρωθυπουργός και οι πολιτικοί αρχηγοί οφείλουν να αναλογιστούν σε ποια οικτρή κατάσταση βρίσκεται το κράτος που διοικούν, την ένδεια στελεχών και την απουσία φρονήματος μεταξύ των εναπομεινάντων, την αδιαφορία ή και την εχθρότητα.\nΟφείλουν επίσης να αναλογιστούν σε ποια κατάσταση βρίσκεται ο λαός και βάσει ποιων υποσχέσεων τους εξέλεξε: όλοι μιλούσαν για ανασυγκρότηση του κράτους, για αξιοκρατία και διαφάνεια. Οχι για διαμοιρασμό οφικίων στους γνωστούς αποτυχημένους, όχι για πλιάτσικο βάσει ποσοστώσεων, επί ενός κράτους ήδη κατασπαραγμένου από το χρέος. Ο λαός έχει δείξει αξιοθαύμαστη αντοχή κατά την τριετή ύφεση. Και με ανάλογη προσαρμοστικότητα πασχίζει να σταθεί όρθιος στα νέα δυσμενή δεδομένα, κάθε μέρα, κάθε ώρα. Αυτό που περιμένει από την ηγεσία του, και αυτή του το οφείλει, δεν είναι τα λεφτά που δεν υπάρχουν, είναι τουλάχιστον αξιοπρέπεια. Δηλαδή, αξιοκρατία, δικαιοσύνη, αποτελεσματικότητα, αυτοσεβασμός εντέλει. Ας τα σκεφτούν αυτά οι κ. Σαμαράς, Βενιζέλος, Κουβέλης· ενώπιον της Ιστορίας και όχι ενώπιον των αέργων ακολούθων τους.\n2. Τα «τσικό» τους στις ΔΕΚΟ, του Kωνσταντίνου Zούλα.\nΔιοικητής στον ΕΛΓΑ αναλαμβάνει ο πρώην βουλευτής του ΠΑΣΟΚ Βασ. Εξαρχος. Επικεφαλής του Oργανισμού Κοινοτικών Ενισχύσεων ο πρώην βουλευτής της Ν.Δ. Γρ. Αποστολάκος. Τον ΟΓΑ θα διοικήσει ο γραμματέας οργανωτικού της Ν.Δ. Κ. Ζωντανός. Στον Οργανισμό Λιμένος Θεσσαλονίκης παραμένει πρόεδρος ο, «εκλεκτός» του Ευ. Βενιζέλου, Στ. Αγγελούδης και στο Κέντρο Κατάρτισης των ΕΛΤΑ τοποθετείται ο εκ Μεσσηνίας υποψήφιος της Ν.Δ. Μάκης Γάκης. Στον ΕΛΟΤ, πρόεδρος ορίζεται ο 34χρονος πρώην βουλευτής του ΠΑΣΟΚ Αγγ. Τόλκας και στον ΟΣΥ (λεωφορεία - τρόλεϊ) ήδη ανέλαβε διοικητής ο πρώην γραμματέας της ΔΑΠ Γιάννης Οικονόμου.\nΘα μπορούσα να συνεχίσω με την παράθεση όλων των ονομάτων που επέλεξαν οι πράσινοι και οι γαλάζιοι για να ηγηθούν στις ΔΕΚΟ. Αλλά δεν έχει νόημα, καθώς το... νόημα το έχετε καταλάβει. Και μόνον από αυτή τη λίστα είναι πια πασίδηλο ότι ακόμη και σήμερα Ν.Δ. και ΠΑΣΟΚ αδυνατούν να καταλάβουν τι έχει συμβεί στη χώρα και κυρίως γιατί τα κόμματά τους περιβάλλονται από πλήρη ανυποληψία.\nΟσοι θεωρούν την κριτική υπερβολική ας απαντήσουν σε δύο ενδεικτικά ερωτήματα: Ποια είναι τα επαγγελματικά προσόντα του 39χρονου Γ. Οικονόμου για να διοικήσει 6.183 ανθρώπους(!) που εργάζονται στα λεωφορεία και τα τρόλεϊ; Οτι κολλούσε αφίσες πριν γίνει πρόεδρος της ΔΑΠ ή ότι μετεξελίχθη σε πρωτοπαλίκαρο της κ. Μπακογιάννη; Και ο συμπαθής, κατά τα άλλα, 34χρονος Αγγ. Τόλκας, γιατί άραγε είναι κατάλληλος να ηγηθεί των 12 πολυπληθών τμημάτων του Ελληνικού Οργανισμού Τυποποίησης; Του προσέφερε τα απαιτούμενα προσόντα όση δικηγορία πρόλαβε να ασκήσει πριν γίνει για δύο χρόνια βουλευτής του ΠΑΣΟΚ;\nΘα περίμενε κανείς τα άλλοτε κραταιά κόμματα να έχουν συνειδητοποιήσει επιτέλους την ανάγκη στις διοικήσεις –έστω– των ΔΕΚΟ να επιλέξουν έμπειρους τεχνοκράτες του ιδιωτικού τομέα που θα αναλάβουν να τις εξυγιάνουν. Δηλαδή όχι τους κολλητούς τους και δη εκείνους που μόνο τους προσόν μοιάζει η... αποτυχία τους να επανεκλεγούν βουλευτές. Κι όμως, κοιτάζοντας κανείς τη λίστα, η μόνη διαφορά που θα βρει με το παρελθόν είναι κάποια ονόματα με την ένδειξη «στέλεχος της ΔΗΜΑΡ»... Κατά τα λοιπά, οι κ. Σαμαράς και Βενιζέλος απορούν γιατί ο ΣΥΡΙΖΑ επελαύνει προς την εξουσία και γιατί η ασυνάρτητη Χ.Α. αναδεικνύεται δημοσκοπικά σε τρίτη πολιτική δύναμη...\nΑναρτήθηκε από Ελπήνωρ στις 9:52 μ.μ. Δεν υπάρχουν σχόλια:\nΤου Δημήτρη Σκάλκου, από το athensvoice.gr\nΑναρτήθηκε από Ελπήνωρ στις 7:01 μ.μ. Δεν υπάρχουν σχόλια:\n«Σε σχέση με τη διαγραφή, συχνά στο δημόσιο διάλογο διατυπώνονται επιχειρήματα προτεσταντικής ηθικής του τύπου ‘πρέπει να είμαστε συνεπείς με τις υποχρεώσεις μας’. Όμως αυτό που έχει σημασία να διευκρινιστεί είναι ότι η δανειοδότηση μιας χώρας αποτελεί μια μορφή επένδυσης, από την οποία ο δανειστής απολαμβάνει ένα σχετικό κέρδος με τη μορφή του τόκου. Καμία επένδυση δεν συνεπάγεται εξ ορισμού κέρδος, αντιθέτως κάποιες είναι ιδιαιτέρως ριψοκίνδυνες. Ακριβώς τέτοιο ρίσκο ενείχε και η δανειοδότηση μιας υπερχρεωμένης χώρας που διανύει το πέμπτο έτος ύφεσης. Επομένως, η διαγραφή του μεγαλύτερου μέρους του χρέους δεν αποτελεί τίποτα το περισσότερο από την επαλήθευση μιας αποτυχημένης επένδυσης, η οποία συνεπάγεται ζημίες για αυτούς που αντιμετώπιζαν μυωπικά την κατάσταση».\nΠροσέξτε την προηγούμενη παράγραφο. Είναι από ένα άρθρο που συνοψίζει τη νέα οικονομική πολιτική της αντιπολίτευσης. Τώρα τα πράγματα είναι πια πιο ήρεμα. Δεν μιλάμε ούτε για χούντες, ούτε για κατοχές, ούτε για προδότες. Δεν μιλάμε για οικονομική δικτατορία, ούτε για «επαχθή δάνεια» που έπαιρναν κατοχικές κυβερνήσεις και ο λαός θα τα διέγραφε.\nΤώρα έχουμε γυρίσει στην πραγματικότητα. Μιλάμε για επενδύσεις. Μας δάνειζαν, δεν έχουμε να τα πληρώσουμε, ζητάμε να τα διαγράψουν. Ότι λένε λίγο πολύ όλοι δηλαδή.\nΕίναι όμως αξιοσημείωτος ακόμα κι εδώ, ο κυνισμός. Αφού πήραν το «ρίσκο να δανείζουν μια υπερχρεωμένη χώρα», αφού αντιμετώπιζαν «μυωπικά» την κατάσταση, οι ηλίθιοι επενδυτές, τι φωνάζουν τώρα; Πρέπει να μας τα χαρίσουν με συνοπτικές διαδικασίες και να μας ζητήσουν και συγγνώμη. Εμείς φταίμε αν αυτοί ήταν άφρονες επενδυτές; Ας πρόσεχαν. Τους ζητήσαμε εμείς να πληρώνουν τα ελλείμματά μας; Αγωνιούμε σαν ναρκομανείς να πάρουμε τη δόση; Μπα. Αυτοί επέμεναν να μας δανείζουν.\nΜπίζνες κάνουμε. Άλλωστε το «πρέπει να είμαστε συνεπείς με τις υποχρεώσεις μας» είναι «επιχείρημα προτεσταντικής ηθικής». Κι εμείς ως γνωστόν είμαστε ορθόδοξοι.\nΌταν είχα δει τη διαφήμιση με τον «Τζάμπα», είχα νοιώσει ναυτία. Φαίνεται ότι ήξεραν πολύ καλά τι έκαναν οι διαφημιστές. Είναι η επίσημη ιδεολογία της χώρας. Της αριστερής χώρας φυσικά.\nΤου Φώτη Γεωργελέ,από το Athens Voice\nΑναρτήθηκε από Ελπήνωρ στις 11:27 μ.μ. Δεν υπάρχουν σχόλια:\nΤου Δημήτρη Τσάκου, από το capital.gr\nΜέχρι σήμερα, κάθε χωριουδάκι στην Ελλάδα είχε το success story κάποιου συγχωριανού, που "κατάφερε" κάτι από τα παρακάτω:\n- τον βάλανε σε μια καλή θέση στο Δημόσιο, στη ΔΕΗ ή σε τράπεζα\n- άνοιξε καφετέρια, δεν έκοβε ποτέ αποδείξεις και έγινε πλούσιος πουλώντας καφέδες\n- ήταν γιατρός ή φαρμακοποιός και συμμετείχε στη "ληστεία" των ασφαλιστικών ταμείων, μέσω υπερσυνταγράφησης\n- ήταν αγρότης ενεργός στα "κοινά" και παρ΄ όλο που χρεοκόπησε συνεταιρισμούς, γεωργικές ασφαλίσεις και ό,τι άλλο έπιασε, αυτός την καβάτζα του την έκανε.\nΤα παραπάνω παραδείγματα τρόπων πλουτισμού έχουν ένα κοινό (μεταξύ πολλών άλλων): ΤΕΛΕΙΩΣΑΝΕ.\nΑλήθεια, πόσο δυνατή είναι μια επιχείρηση; Την ερώτηση αυτή την έχω κάνει σε πολλούς και οι απαντήσεις έχουν πάντα ενδιαφέρον. Προσωπικά θα έλεγα πως είναι τόσο δυνατή, όσο δυνατοί είναι και οι πελάτες της.\nΑυτές δε, που είχαν ως μοναδικούς πελάτες το ελληνικό κράτος ή την πρώην ελληνική μεσαία τάξη, ΤΕΛΕΙΩΣΑΝΕ.\nΌσο κι αν μερικοί δε λένε να το καταλάβουν ακόμη, η Ελλάδα είναι στο δρόμο που θα ανταμείβει όσους πάρουν πραγματικό ρίσκο πια, είτε εισφέροντας κεφάλαιο σε μια νέα ή υπάρχουσα επιχείρηση, είτε σπουδάζοντας και δουλεύοντας σε κάποια που θα στοχεύει στην κατάκτηση της παγκόσμιας αγοράς.\nΕταιρίες όπως ο Κορρές, η Folli Follie, τα mastiha shop και πολλές ακόμη μικρομεσαίες ελληνικές, δίνουν το παράδειγμα για την παραγωγή πλούτου την επόμενη δεκαετία.\nΑπλά πραγματάκια χρειάζονται:\n- born global. Γεννιέσαι ως παγκόσμιος παίκτης. Ξεκινάς ίσως από την Ελλάδα αλλά ο στόχος σου είναι να παίζεις παγκόσμια. Αναπτύσσεις τεχνογνωσία ή εταιρική εικόνα που είναι εμπορεύσιμη παντού.\n- Μακροπρόθεσμη επενδυτική λογική: Η εταιρία σαν μορφή οργάνωσης, δε γεννήθηκε για να τη διοικεί ο άρχοντας και να πλουτίσει σε δυο χρόνια. Γεννήθηκε για να συμμετάσχουν πολλοί, είτε με κεφάλαιο είτε με εργασία, και να επανεπενδύουν μέρος των κερδών τους συνεχώς ώστε, ει δυνατόν, να έρθουν κι άλλες δραστηριότητες, κι άλλες αγορές κλπ.\n- Νομική μορφή που προσφέρει επενδυτική προστασία: Οι εταιρείες που καταφέρνουν να προστατευτούν σε συνθήκες κρίσης είναι μόνο οι ΕΠΕ, ΙΚΕ ή ΑΕ, απευθυνόμενες σε επαγγελματίες επενδυτές για αυξήσεις κεφαλαίων ή εξαγορές. Μαγαζάκια τύπου ΟΕ, ΕΕ με ένα βιβλιαράκι εσόδων-εξόδων δεν αγοράζει κανείς.\nΚατά πόσο μπορεί να τα κάνει αυτά ένα άτομο μόνο του; Πολύ δύσκολα. Νοοτροπίες τύπου εγώ είμαι το αφεντικό του εαυτού μου και δε θα συνεργαστώ με κανέναν, ευτυχώς, ΤΕΛΕΙΩΣΑΝΕ κι αυτές.\nΑυτό που τώρα ΑΡΧΙΖΕΙ, είναι ένα τρέξιμο για το ποιός θα πάρει τις καλές θέσεις στην ελληνική οικονομία, είτε σε ακίνητα που ξεπουλιούνται ως "φιλέτα", είτε σε συνεργασίες με ελληνικά πανεπιστήμια που βγάζουν καλή έρευνα διεθνώς εμπορεύσιμη, είτε σε αγροτική γη που θα χρησιμοποιηθεί για παραγωγή προϊόντων που θα κάνουν παγκόσμιο όνομα.\nΟ νέος πατριωτισμός, λοιπόν, είναι ο εξής: Αν θες να πλουτίσεις την επόμενη δεκαετία, αν θες να αφήσεις περιουσία στα παιδιά σου, αν δε θες να έρθουν οι ξένοι να γίνουν οι κεφαλαιοκράτες στον τόπο σου κι εσύ ο υπηρέτης, άσε τα εξοχικά και τα τζιπ και ξεκίνα να συμμετέχεις στο στήσιμο επενδυτικών κεφαλαίων από επαγγελματίες διαχειριστές, στους οποίους θα εμπιστευτείς τα όποια λεφτά διαθέτεις, και οι οποίοι θα αναλάβουν να τα μαζέψουν και να τα επενδύσουν σε νέους επιχειρηματίες που θα κινούνται στην παραπάνω λογική, με την προοπτική σε δέκα χρόνια να σου τα επιστρέψουν εις πολλαπλούν.\nΟ Ολλανδός πχ μπορεί να μην έχει μεγάλη ιστορία, αλλά τον ένωνε μετά τον Β’ Παγκόσμιο η καταστροφή από τους Γερμανούς και η δίψα για μια καλύτερη ζωή.\nΓι’ αυτό δούλεψε και συνεισέφερε κεφάλαια να κάνει τη Shell, τη Unilever, την ING, τη Philips και τόσες ακόμη, παγκόσμιους ηγέτες που φέρνουν άφθονα κεφάλαια στο κράτος του.\nΦανταστείτε να είχε από πίσω του και την ελληνική ιστορία, της οποίας κάποια στιγμή ίσως πρέπει να γίνουμε άξιοι συνεχιστές και όχι απλοί παρελθοντολάγνοι..\nΑναρτήθηκε από Ελπήνωρ στις 12:46 μ.μ. Δεν υπάρχουν σχόλια:\n"Είστε «ντεμέκ» Αριστερά."\nΗ εξαιρετική ομιλία του Φίλιππου Σαχινίδη που ξεγύμνωσε την επιχειρηματολογία του ΣΥΡΙΖΑ\nΚαι συνεχίζει ο συγγραφέας:\n“Άλλοι πρότειναν η Ευρώπη να περιοριστεί στο να ζητήσει την παρέμβαση του ΔΝΤ. Άλλοι, πάλι - κυρίως η ΕΚΤ και η Γαλλία- είχαν την ακριβώς αντίθετη άποψη: για αυτούς η προσφυγή στο ΔΝΤ αποτελούσε ομολογία αποτυχίας και ένδειξη μιας σοβαρής ευρωπαϊκής παραίτησης.”\nΤελικά οι χώρες της Ευρωζώνης με πρωτοβουλία των ισχυρών χωρών προχώρησε μεν στη δημιουργία του Ελληνικού Μηχανισμού και αμέσως μετά στη δημιουργία του Ευρωπαϊκού Μηχανισμού αλλά κάλεσε και το ΔΝΤ – η Γερμανία το κάλεσε - παρά τις αντιδράσεις χωρών όπως η Γαλλία παρά την αντίδραση της ΕΚΤ.\nΑυτό υπήρξε το αποτέλεσμα του ευρωπαϊκού συσχετισμού των δυνάμεων στις οποίες κυριαρχούσαν και κυριαρχούν οι συντηρητικές κυβερνήσεις.\nΈτσι, η κυβέρνηση του ΠΑΣΟΚ και η Κ.Ο του ΠΑΣΟΚ χωρίς καμμία στήριξη από το εσωτερικό χωρίς καμμία πολιτική συμμαχία στο εσωτερικό πορεύτηκε τον πιο δύσκολο δρόμο που πορεύτηκε οποιαδήποτε μεταπολεμική κυβέρνηση. Αυτό ήταν ίσως λάθος μας. Ίσως έπρεπε να ζητήσουμε ευρύτερη στήριξη στη Βουλή.\nΚαι κατόρθωσε με τις θυσίες του Ελληνικού λαού να διεκδικεί σε κάθε νέα συζήτηση βελτίωση των αρχικών όρων.\nΓιατί κάθε πρόοδος στο δημοσιονομικό πεδίο κάθε πρόοδος στις μεταρρυθμίσεις νομιμοποιούσε την διεκδίκηση της χώρας έναντι των δανειστριών χωρών.\nΔιεκδίκηση για μείωση του χρέους, παράταση του χρόνου διάρκειας του, μείωση των επιτοκίων σε επίπεδα με τα οποία δανείζονται χώρες με άριστη πιστοληπτική ικανότητα, αλλά και επιμήκυνση της περιόδου για την επίτευξη του δημοσιονομικού στόχου.\nΑυτή η στάση που κράτησε για δύο χρόνια το ΠΑΣΟΚ υπήρξε στάση ευθύνης απέναντι στη χώρα.\nΣτάση στην οποία με μεγάλη καθυστέρηση προσχώρησε και η Ν.Δ. η οποία μετά τις διπλές εκλογές συνειδητοποίησε τι σημαίνει αρνητικός συσχετισμός δυνάμεων στην Ευρώπη και τι σημαίνουν οι πολιτικές συμμαχίες στο εσωτερικό της χώρας.\nΓιατί το μεγάλο οικονομικό κόστος της προσπάθειας των προηγούμενων χρόνων το τροφοδότησε και η σκληρή και τυφλή πολιτική αντιπαράθεση.\nΚυρίες και κύριοι συνάδελφοι του ΣΥΡΙΖΑ,\nΑυτή είναι η αλήθεια για το τι συνέβη τα τελευταία δύο χρόνια στη χώρα μας ως αποτέλεσμα της εκδήλωσης της μεγαλύτερης κρίσης του καπιταλισμού.\nΔεν χρειάζεται να ανατρέξετε σε θεωρίες συνομωσίας για τις κρίσεις του καπιταλισμού και τις συνέπειες του.\nΑν ξεχάσατε τα αναγνώσματα των εφηβικών σας χρόνων ανατρέξτε στα κείμενα των Μαρξ και Ενγκελς για την οικονομική κρίση.\nΔιαβάζω από επιστολή του Ένγκελς στον Μαρξ δημοσιευμένη στο βιβλίο «Μάρξ – Ένγκελς. Κείμενα για την οικονομική κρίση» Σύγχρονη Εποχή:\n«Μάντσεστερ 17 Δεκεμβρίου 1857\nΗ κρίση με κρατάει σε φοβερή αγωνία.\nΟ γέρος μου γονάτισε αυτές τις μέρες.\nΈπρεπε να του δανείσουμε χρήματα.\nΤο Μάνστεστερ βυθίζεται όλο και πιο βαθιά.\nΗ σταθερή πίεση στην αγορά παίρνει τώρα γιγάντιες διαστάσεις.\nΚανένας δεν μπορεί να πουλήσει.\nΚανένας πωλητής νήματος δεν πουλάει πια νήμα στους υφαντές για να υφάνουν, παρά μόνο αν πληρώνουν με μετρητά η έναντι εγγύησης.\nΜην ξεχάσεις να κοιτάξεις τους ισολογισμούς των χρεοκοπημένων εταιρειών. Όλοι πολύ χρήσιμοι για την εξαγωγή συμπερασμάτων.”\nΣας θυμίζουν κάτι αυτές οι περιγραφές;\nΜοιάζουν πολύ με αυτά που ζούμε εδώ και χρόνια στην Ελλάδα, στην Πορτογαλία στην Ιρλανδία.\nΔεν χρειάστηκαν οι Μάρξ και Ένγκελς να καταφύγουν σε θεωρίες συνομωσίας για να κατανοήσουν το πρόβλημα.\nΧρησιμοποιούσαν αναλυτικά εργαλεία, παρακολουθούσαν τιμές εμπορευμάτων, επιτόκια, ισολογισμούς χρεωκοπημένων εταιρειών για να κατανοήσουν την κρίση. Δεν αναζητούσαν κάποιους ως υπεύθυνους της κρίσης.\nΕσείς λοιπόν συνάδελφοι του ΣΥΡΙΖΑ που αυτοπροσδιορίζεστε ως αριστεροί αντί να ζητάτε Εξεταστικές να ζητήσετε συγνώμη από στον ελληνικό λαό για τα ψέματα που του είπατε και από το ΠΑΣΟΚ για τις αθλιότητες που εκτοξεύσατε.\nΔιαβάζω από συνέντευξη του κ. Τσίπρα στον REAL FM στις 29 Φεβρουαρίου 2012:\n« Στη ζωή δεν υπάρχουν μονόδρομοι και αυτό μας το αποδεικνύουν όλα όσα συμβαίνουν γύρω μας. Ευτυχώς υπάρχουν παραδείγματα.\nΣτην Κύπρο υπάρχει μια κυβέρνηση της αριστεράς, σε άλλες συνθήκες, σε μικρογραφία των προβλημάτων που έχουμε εδώ στην Ελλάδα, αλλά ο κ. Χριστόφιας όμως κατάφερε να δανειστεί από τη Ρωσία του Πούτιν 2,5 δις ευρώ και να μην μπει στο ΔΝΤ και να αποφύγουμε να έχουμε και τις δύο χώρες του ελληνισμού στο ΔΝΤ και την επιτήρηση…\nΗ Ελλάδα είχε δυνατότητες και διαπραγμάτευσης και αναζήτησης εναλλακτικών πηγών δανεισμού.\nΔεν το έκανε ποτέ όμως, γιατί ο κ. Παπανδρέου και η κυβέρνησή του υλοποιούσε προειλημμένες αποφάσεις.\nΠρόκειται για ένα προμελετημένο και προσχεδιασμένο έγκλημα, το οποίο αρνήθηκε να υλοποιήσει ο Καραμανλής και γι αυτό και αποχώρησε στην ουσία από την εξουσία, δέχθηκε όμως με θέρμη να το υλοποιήσει ο κ. Παπανδρέου.»\nΕίναι προσέγγιση μαρξιστική, είναι προσέγγιση επιστημονική, είναι προσέγγιση αριστερή αυτή κύριοι του ΣΥΡΙΖΑ;\nΚαι έχετε το θράσος να ζητάτε και Εξεταστικές.\nΌταν η ιστορία σας έχει γελοιοποιήσει και με την περίπτωση της Κύπρου και της Αργεντινής που ονειρεύεστε να κάνετε την Ελλάδα.\nΜία Εξεταστική πρέπει να γίνει:\n“Για την ανευθυνότητα σας και το δηλητήριο συνωμοσιολογίας που ρίξατε στην ελληνική κοινή γνώμη.”\nΌλες οι θεωρίες συνομωσίας, ακόμη και των πιο κακόπιστων, καταρρέουν μπροστά στην αλήθεια των αποφάσεων των κυβερνήσεων της Ιρλανδίας, της Πορτογαλίας, της Ισπανίας και τώρα της Κύπρου.\nΚυβερνήσεις οι οποίες, όπως η ελληνική κυβέρνηση το 2010 αλλά και η σημερινή Κυβέρνηση Εθνικής Ευθύνης συνεργασίας, πήραν την ξεκάθαρη πολιτική απόφαση να κάνουν το παν για να μην καταρρεύσουν οι χώρες τους, με γνώμονα το εθνικό συμφέρον των χωρών τους και μόνο.\nΉθελαν μήπως όλοι αυτοί σώνει και καλά να μπουν στο Μνημόνιο;\nΜήπως όλοι αυτοί δεν πήραν μέτρα για αποφύγουν να οδηγηθούν στο Μηχανισμό;\nΜήπως όλοι αυτοί “φούσκωσαν” τα ελλείμματά τους;\nΜήπως όλοι αυτοί αρνήθηκαν τα δις που τους χάριζαν κάποιοι και προτίμησαν την ΕΕ και το ΔΝΤ;\nΟ Πρόεδρος της Κυπριακής Δημοκρατίας είχε και αυτός προαποφασίσει την ένταξη της Κύπρου στο Μνημόνιο; Είναι με τον Τσολάκογλου και αυτός όπως λέει ο συνάδελφος σας;\nΗ πρόταση του ΣΥΡΙΖΑ επιχειρεί να ποινικοποιήσει πολιτικές αποφάσεις. Οι πολιτικές αποφάσεις δεν ποινικοποιούνται.\nΚρίνονται από τις εξελίξεις και την ιστορία.\nΌπως θα κριθείτε και εσείς όχι μόνο για τη στάση απέναντι στις ανάγκες της χώρας αλλά και για την ήττα στην οποία οδηγείται την αριστερά έχοντας εγκαταλείψει προ πολλού ότι πολυτιμότερο έχει προσφέρει στην πολιτική της ιστορία την πρόσδεση της στην επιστημονική ερμηνεία των αντινομιών του καπιταλισμού και στην διατύπωση πολιτικών προτάσεων για την βελτίωση της θέσης των εργαζομένων.\nΣυνάδελφοι του ΣΥΡΙΖΑ\nΗ πολιτική αντιπαράθεση δεν πρέπει να γίνεται με όρους μιας αβάσταχτης, επιπόλαιης και ανερμάτιστης ηθικολογίας, που «ρίχνει στάχτη στα μάτια του κόσμου», που διαμορφώνει «ψευδή συνείδηση» και συσκοτίζει τόσο το ερώτημα για το πρόβλημα της χώρας, όσο και την απάντηση για τη λύση του.\nΔεν χρειάζεται, αλλά ούτε και αρκεί, να είναι οι πολιτικοί σας αντίπαλοι «συνωμότες», «προδότες», «εγκληματίες», «διεφθαρμένοι», για να είστε εσείς , «οι άσπιλοι και αμόλυντοι», εσείς με «τα καθαρά χέρια», εκείνοι που πρέπει να αναλάβουν τη Διακυβέρνηση της Χώρας.\nΗ αριστερά δεν είχε και δεν πρέπει να έχει ανάγκη τέτοιου είδους «αναλύσεις» και «πολιτικές αναγνώσεις και αντιπαραθέσεις» για να αναδείξει τα πολιτικά και οικονομικά προβλήματα.\nΗ αριστερά είχε και έχει στη διάθεση της επιστημονικά εργαλεία ανάλυσης της Ιστορίας ,τα οποία πρέπει να χρησιμοποιεί και να προτείνει λύσεις.\nΚι αν δεν το κάνει, αν περιορίζεται στην ανούσια ηθικολογία, στη σπίλωση και τις επικοινωνιακές και λαϊκίστικες πομφόλυγες, στοιχηματίζοντας σε μια Κοινωνία του Θεάματος, που όχι μόνο δεν θέλει να ανατρέψει ή έστω να περιορίσει, αλλά να την «εκμεταλλευτεί» ψηφοθηρικά, τότε ΔΕΝ ΕΙΝΑΙ ΑΡΙΣΤΕΡΑ. Δεν είναι με την αλήθεια, δεν είναι ΓΙΑ ΤΟ ΛΑΟ. Δεν είναι ΛΥΣΗ ή έστω μέρος της Λύσης. Παραμένει μέρος του Προβλήματος της Χώρας.\nΑκριβώς ΓΙΑΤΙ ΔΕΝ ΕΙΝΑΙ ΑΡΙΣΤΕΡΑ.\nΕίστε «ντεμέκ» Αριστερά.\nΑναρτήθηκε από Ελπήνωρ στις 2:35 μ.μ. 2 σχόλια:\nΔΗΜΟΤΙΚΟ ΣΥΜΒΟΥΛΙΟ-Για τα τουριστικά λεωφορεία και την στάθμευση\nΒραδιά Όπερας σε συνεργασία με την Εθνική Λυρική Σκηνή_30-5-2018 και ώρα 20.30 στην Αίθουσα Τελετών "Γεώργιος Μυλωνάς"\nη Ορχηστρα Φιλιατών στο Αργυρόκαστρο το 1991, το τελευταίο μέρος


zoornalistas: Νέες ενδείξεις πανικού από την τραπεζομιντιακή δικτατορία\nΠέρα από το όλο νέο "γελοίον της υποθέσεως", έχουμε ακόμα ένα παράδειγμα του τρόπου με τον οποίο τα μίντια επηρεάζουν συμπεριφορές και διαμορφώνουν γνώμες. Ενδεχομένως, οι.. επικοινωνιολόγοι του μέλλοντος να χρησιμοποιούν την συγκεκριμένη ιστορία ως ένα παράδειγμα του απαρχαιωμένου τρόπου με τον οποίο κάποτε τα μίντια διαμόρφωναν, ή έστω, επηρέαζαν την κοινή γνώμη.\nΟρισμένοι ανακύκλωσαν το νέο αφήγημα, παρόλο που δεν τρέφουν καμία εκτίμηση και δεν εμπιστεύονται την πληροφόρηση από τα μεγάλα ΜΜΕ, ούτε ανήκουν πολιτικά στην αντιπολίτευση. Όχι μόνο υιοθέτησαν υποσυνείδητα την αντίληψη, για παράδειγμα, ότι η Κωνσταντοπούλου "Θα' πρεπε να απευθυνθεί στον αρμόδιο Υπουργό", λες και αυτό ήταν το πρόβλημα, αλλά την αναπαρήγαγαν κιόλας!\nΗ σκηνοθετική κακογουστιά των ΜΜΕ\nΌμως όλο και περισσότεροι δεν "τσιμπάνε" πλέον στις γνωστές τακτικές και αυτό φαίνεται από τα χιουμοριστικά σχόλια με αρκετές δόσεις ειρωνείας ενάντια στην σκηνοθετική κακογουστιά και προχειρότητα των ΜΜΕ, που κατέκλυσαν το διαδίκτυο.\nΟ πανικός της τραπεζομιντιακής δικτατορίας, που δυστυχώς έχει ακόμα την εξουσία στη χώρα, είναι και σ'αυτή την περίπτωση ολοφάνερος. Έχει αναλάβει το βάρος να "κατασκευάζει" κατηγορίες, να αποδομεί και να ρίχνει μπόλικη λάσπη σε στελέχη της κυβέρνησης, κάνοντας “πάσες” στην σχεδόν ανύπαρκτη αντιπολίτευση των συστημικών νεοφιλελεύθερων κομμάτων, η οποία έχει καταρρεύσει ηθικά στα μάτια της Ελληνικής κοινωνίας.\nΜια τέτοια “πάσα” πήρε ο Σταύρος Θεοδωράκης, μιλώντας για “εικόνα Γκεστάπο” που παρουσίασε η Κωνσταντοπούλου με τη συμπεριφορά της, ή, το "νεόπλουτη Κατίνα" που ξεστόμισε ο "σύντροφος" Φωτήλας. Αλήθεια, τι θα γινόταν αν κάποιος βουλευτής του ΣΥΡΙΖΑ χρησιμοποιούσε παρόμοιες φράσεις ως αντιπολίτευση για τον οποιονδήποτε πρόεδρο βουλής; Δεν θα τον έστηναν στα έξι μέτρα οι νεοφιλελέ πολιτικοί-υπηρέτες του συστήματος και τα κανάλια της διαπλοκής, ουρλιάζοντας και κατηγορώντας τον για μέγιστη ασέβεια προς τον θεσμό;\nΑλλά γιατί τελικά τόσο μένος, ειδικά ενάντια στη Ζωή;\nΓια δύο βασικούς λόγους:\nΟ πρώτος λόγος είναι, διότι υπάρχει έλλειψη σημαντικών ενοχοποιητικών στοιχείων που θα μπορούσαν να πλήξουν το ηθικό πλεονέκτημα των κυβερνώντων, έναντι ενός πολιτικού συστήματος που σε συνεργασία με τους εγχώριους ολιγάρχες, έκανε πλιάτσικο στη χώρα επί δεκαετίες. Έτσι, η εγχώρια τραπεζομιντιακή δικτατορία πρέπει να αποδομήσει την εικόνα στελεχών σε θέσεις-κλειδιά, χρησιμοποιώντας γελοία σκηνοθετικά τρικ και υπερβολές.\nΟ δεύτερος και κυριότερος, γιατί αποτελεί μια πραγματική απειλή για τη δικτατορία τους. Από την πρώτη στιγμή ανέλαβε δράση, με σημαντικότερα, τη σύσταση επιτροπής αλήθειας για το χρέος και την εξεταστική για το μνημόνιο. Πολλά από τα άπλυτά τους θα βγουν στη φόρα και τότε θα αρχίσουν να γκρεμίζονται από το βάθρο της εξουσίας στο οποίο ήταν γερά βιδωμένοι για δεκαετίες.\nΈνας νέος γύρος πανικού τους έχει κυκλώσει. Και όσο βλέπουν ότι ο κόσμος δεν "τσιμπάει" και συνεχίζει να στηρίζει στελέχη σαν την Κωνσταντοπούλου, τόσο θα κλιμακώνεται ο πόλεμος λάσπης και προπαγάνδας που έχουν εξαπολύσει.\n- system failure / failedevolution


Χαλαρα - Results from #17130\nΤί όργανο παίζει ο πρύτανης του ΑΠΘ;\nΕσείς ξέρατε ότι ο πρύτανης του ΑΠΘ είναι φιλόμουσος; Εμείς....\nΗ Στεφανίδη που έγινε... Στικούδη!\nΚάτι μας λέει οτι τον τίτλο στον ρεπορτάζ του Αγγελιοφόρου....\nΔείτε τον Βαγγέλη Βενιζέλο με μαγιό!\nΚαταφύγιο στις πευκόφυτες παραλίες της Σκοπέλου, μακριά από τις πιέσεις....\nΠώς θα εμφανιστεί τη Δευτέρα η Πόπη Τσαπανίδου;\nΜας τρόμαξε λιγάκι με το "τιτίβισμά" της στο twitter η....\nΔΕΙΤΕ ΤΟ ΒΙΝΤΕΟ: Το πρώτο θαλάσσιο ψιλικατζίδικο στη Θεσσαλονίκη!\nΤα παιδιά που δημιούργησαν το ΒΙΝΤΕΟ έχουν χιούμορ. Παρουσιάζουν με....\nΓιάννης Μυλόπουλος... last year!\nΣτο παρελθόν φαίνεται οτι ανήκουν στιγμές σαν κι αυτές της....\n"Κιτρίνισε" η Αμμουλιανή;\nΚίτρινες σημαίες ξεφύτρωσαν σε παραλία της Αμμουλιανής, στη Χαλκιδική. Τη....\nΓιατί η Μαρία Πασχαλίδου γιορτάζει στις 21 Νοεμβρίου;\nΔεκάδες ήταν οι διαδικτυακοί φίλοι που ευχήθηκαν χρόνια πολλά στην....\nΤι παθαίνει όποιος τρώει σπόρια την ώρα που οδηγεί;\nΤην απάντηση μας την δίνει ο διευθυντής σύνταξης της εφημερίδας....\nΤι λέει η Εύα Καϊλή για τη διάρρηξη του γραφείου της;\nΜε τον δικό της τρόπο σχολιάζει το θέμα της διάρρηξης....\nΔΕΙΤΕ ΤΗΝ ΦΩΤΟ: Κανάκης και Καλυβάτσης πριν από 20 χρόνια!\nΚάποτε ο Αντώνης Κανάκης και ο Σωτήρης Καλυβάτσης ήταν αχώριστοι.....\nΣτο Villabafo... ακόμα στρίβουν!\nΗ είδηση για την αποποινικοποίηση της χρήσης χασίς, δεν προκάλεσε....\nΑΠΟΚΛΕΙΣΤΙΚΟ: Δημοτικός σύμβουλος έπιασε το αρνί από τα... @@\nΜας στείλατε μία φωτογραφία που σηκώνει πολλά σχόλια και πολύ....\nΗ οικογένεια Στογιάκοβιτς στην παραλία\nΌσα χρόνια και αν περάσουν ο Πρέντραγκ Στογιάκοβιτς δεν αλλάζει....\nΠου βρίσκεται αυτή τη στιγμή η Εύα Καϊλή;\nΟι ημέρες των διακοπών της είναι λίγες και τις περνάει....\nΔείτε το καλαμπούρι Οικουμενικού Πατριάρχη- Μπουτάρη στην Ίμβρο (VIDEO)\nΣτη γενέθλια γη του, την Ίμβρο βρίσκεται τις ημέρες αυτές....\nΔείτε τον Βαγγέλη Βενιζέλο ξέγνοιαστο στις διακοπές του!\nΤο ότι βρίσκεται για διακοπές στη Σκόπελο ο ισχυρός άντρας....\nToumpa Libre και σε παγωτό! Το απόλυτα ασπρόμαυρο παγωτό!\nΤο Touba Libre έγινε πλέον και παγωτό! To απόλυτα ασπρόμαυρο....\nΈνας Θεσσαλονικιός μπαίνει σε μια τράπεζα της Αθήνας, στην Λεωφόρο....\nΤο άγνωστο τάμα της Φαίης Σκορδά\nΣτην Τήνο θα βρίσκεται στις 17 Σεπτεμβρίου η Φαίη Σκορδά.....\nΑ. Κουράκης: "Έρχεται ξήλωμα και στην Αριστοτέλους, αν χρειαστεί"\nΜόνο η αρχή ήταν η αποξήλωση αυθαίρετων κατασκευών στην οδό....\nΠου θα περάσει το τριήμερο ο Απόστολος Τζιτζικώστας;\nΤριήμερο ξεκούρασης είναι αυτό του Δεκαπενταύγουστου για τον Αντιπεριφερειάρχη Θεσσαλονίκης,....\nΜε ποιον μοιάζει ο Απόστολος Τζιτζικώστας;\nΔεν είναι και δίδυμοι αλλά μία ομοιότητα στην «κοψιά» την....\nΑρναούτογλου – Λάτσιος : πρωινός καφές στη Χαλκιδική\nΣε καφετέρια σε παραλία της Χαλκιδικής έπιασε ο φωτογραφικός φακός....\nΈγινε μπαμπάς ο Βλάνταν Ίβιτς!\nΠατέρας έγινε το μεσημέρι ο Βλανταν Ίβιτς. Η σύζυγος του....\nΡε τι τραβάει ο δημοτικός σύμβουλος!\nΕίπαμε βρε παιδιά, είναι ένα δύσκολο καλοκαίρι για τους εκλεγμένους....\nΣήμερα είναι 53 ετών και κατέχει σημαντική θέση στα πράγματα....\nΠοιό νησί είναι η "δεύτερη πατρίδα" της Πόπης Τσαπανίδου;\nΜπορεί να άργησε να φύγει για διακοπές, όμως τώρα που....\nΚΑΝΤΙΝΑ Ο ΜΑΥΡΟΣ... με όνομα βαρύ σαν ιστορία!\nΈνα από τα καλύτερα βρώμικα της πόλης για τους μυημένους....\nΗ Θεσσαλονίκη γιορτάζει την παγκόσμια ημέρα οργασμού!\nΚι επειδή σήμερα είναι η Παγκόσμια ημέρα Οργασμού, η ερωτική....


Μήνυμα ενότητας από τη Lady Gaga εν μέσω της πανδημίας | Hit Channel\nΜήνυμα ενότητας από τη Lady Gaga εν μέσω της πανδημίας\n«Τώρα είναι πιο σημαντικό από ποτέ να είμαστε συμπονετικοί», έγραψε η Lady Gaga.\nΗ τραγουδίστρια, τραγουδοποιός και ηθοποιός έστειλε μήνυμα καλώντας σε ενότητα και όχι φόβο και διχασμό καθώς ο κόσμος δίνει μάχη για να θέσει υπό έλεγχο την πανδημία κορονοϊού.\nΕν μέσω της πανδημίας, της εκτίναξης των τιμών σε προϊόντα απολύμανσης, του πανικού των καταναλωτών που σπεύδουν στα σούπερ μάρκετ και της αύξησης του αριθμού των επιβεβαιωμένων κρουσμάτων, η τραγουδίστρια της pop ενθάρρυνε τους θαυμαστές της να είναι λίγο πιο καλοί μεταξύ τους.\n«Τώρα είναι πιο σημαντικό από ποτέ να είμαστε συμπονετικοί», έγραψε η Lady Gaga σε μήνυμά της στα κοινωνικά δίκτυα.\n«Για εκείνους που είναι άρρωστοι ή εκείνους που δεν είναι και φοβούνται. Είμαστε σε αυτό μαζί. Σε αγαπώ κόσμε», σημείωσε.\nΗ πανδημία έχει προκαλέσει ανησυχίες για καθυστερήσεις στις παραδόσεις τροφίμων και ειδών πρώτης ανάγκης. Πολλοί καταναλωτές στις ΗΠΑ, όπως και σε όλο τον κόσμο, έσπευσαν στο πλησιέστερο σούπερ μάρκετ για να εξασφαλίσουν προμήθειες.\nΤην ημέρα που αποφασίστηκε στις ΗΠΑ διακοπή των μαθημάτων στα σχολεία και στα πανεπιστημιακά ιδρύματα, των αθλητικών εκδηλώσεων και η απαγόρευση των δημόσιων συγκεντρώσεων, η Lady Gaga θέλησε να υπενθυμίσει ότι όλοι περνούν αυτή τη δύσκολη περίοδο μαζί.


«Φυσικά υπάρχει λαϊκισμός και στη λογοτεχνία» - ΤΑ ΝΕΑ\ntanea.gr > Ζωή & Τέχνες > «Φυσικά υπάρχει λαϊκισμός και στη λογοτεχνία»\n«Φυσικά υπάρχει λαϊκισμός και στη λογοτεχνία»\nΟ Νταμιάν Ταμπαρόφσκι γεννήθηκε το 1967 στο Μπουένος Αϊρες. Ανήκει στους πολλά υποσχόμενους συγγραφείς της νεότερης γενιάς των αργεντινών λογοτεχνών. Σπούδασε Κοινωνιολογία στο Παρίσι. Είναι μεταφραστής και συγγραφέας οκτώ μυθιστορημάτων\nΠιμπλής Μανώλης 14 Μαΐου 2015 | 23:58\nΟ Νταμιάν Ταμπαρόφσκι ήταν από τις πιο ενδιαφέρουσες ξένες παρουσίες στη 12η Διεθνή Εκθεση Θεσσαλονίκης που πραγματοποιήθηκε την προηγούμενη εβδομάδα. Είναι 48 ετών, έχει γράψει οκτώ μυθιστορήματα καθώς και ένα δοκίμιο, το «Λογοτεχνία της Αριστεράς», που προκάλεσε μεγάλες συζητήσεις και διαμάχες στη χώρα του, την Αργεντινή. Ο λόγος είναι ότι αμφισβήτησε την αριστεροσύνη κάποιων προβεβλημένων, ως αριστερών, συγγραφέων κάνοντας κριτική ουσίας στα γραπτά τους.\nΣτην Ελλάδα έχει κυκλοφορήσει μόλις ένα βιβλίο του, η αξιοσημείωτη «Ιατρική αυτοβιογραφία», από τις εκδ. Πάπυρος που προτίθενται τώρα να συνεχίσουν με κάποιο ακόμη μυθιστόρημά του.\n«Υπάρχει παράδοση πολιτικού μυθιστορήματος στην Αργεντινή» λέει στο «Βιβλιοδρόμιο». «Ηδη το βιβλίο "El Matadero" (Το σφαγείο), που θεωρείται το πρώτο μυθιστόρημα της Αργεντινής και δημοσιεύτηκε γύρω στα 1840, μιλούσε για την πολιτική κατάσταση της εποχής του. Ομως το πολιτικό μυθιστόρημα δεν το κάνει το θέμα του. Ο τρόπος που γράφεται είναι πιο σημαντικός. Το πώς χρησιμοποιεί κανείς τις λέξεις. Ποιες λέξεις διαλέγεις. Μπορεί να είσαι αριστερός και να γράφεις σαν ακροδεξιός. Μπορεί το μυθιστόρημα να μιλάει για μια δικτατορία αλλά να μην είναι αυθεντικά πολιτικό. Και να μιλάει για κάτι εντελώς άλλο και να είναι πραγματικά πολιτικό. Είναι πολλά τα "πολιτικά" μυθιστορήματα που δεν έχουν καμία απολύτως αξία. Και, φυσικά, εκτός από τον λαϊκισμό της πολιτικής υπάρχει και ο λαϊκισμός της λογοτεχνίας. Κατά τη γνώμη μου, ο Γκαλεάνο λ.χ. διακρινόταν από έναν λαϊκισμό, μια ευκολία. Γι' αυτό λέω ότι μπορεί με αρκετούς αριστερούς λογοτέχνες να πηγαίνουμε στις ίδιες διαδηλώσεις, αλλά οι λογοτεχνίες μας δεν είναι καθόλου ίδιες».\nΟ ίδιος στην «Ιατρική αυτοβιογραφία» έγραψε για την κρίση που σημάδεψε την Αργεντινή, με την πτώχευση του 2001 και την είσοδο του ΔΝΤ στη χώρα, με έναν πολύ ιδιαίτερο τρόπο. Είχε ήρωα έναν απολιτίκ κοινωνιολόγο της αγοράς, που το μόνο που τον ενδιέφερε ήταν να εκμεταλλευθεί οικονομικά την εμμονή της μεσαίας τάξης σε παλιές καταναλωτικές συνήθειες, την ώρα που κατρακυλούσε στην τάξη των νεόπτωχων. Ο ήρωάς του είχε όμως ένα πρόβλημα. Παρέλυε από διάφορες ασθένειες. Με τον τρόπο αυτό ο Ταμπαρόφσκι έκανε μια μεταφορά όπου όλες οι εμπειρίες της κρίσης, ανεργία, ασθένεια, αδράνεια, γίνονται ένα είδος συμβολικού θανάτου.\nΟ Νταμιάν Ταμπαρόφσκι ασκεί παράλληλα το επάγγελμα του εκδότη σε έναν από τους νεότερους και δημιουργικότερους εκδοτικούς οίκους του Μπουένος Αϊρες. «Δεν θα έλεγα ότι υπάρχει στην Αργεντινή μια λογοτεχνία της κρίσης» εξηγεί. «Πιο πολύ έχουμε γράψει για τη δικτατορία παρά για την κρίση. Ομως η κρίση γέννησε πολλούς καινούργιους εκδοτικούς οίκους. Νέους μικρούς και μεσαίους εκδότες, σοβαρούς, με πολύ καλούς καταλόγους. Βέβαια πολύς κόσμος δούλευε χωρίς αμοιβή, αλλά με την ίδια σοβαρότητα που θα το έκανε και αν πληρωνόταν. Βγάζουμε ένα βιβλίο που πάει καλά, μετά τον συγγραφέα τον παίρνει ένας μεγάλος εκδοτικός οίκος κι εμείς αναζητούμε τον επόμενο που θα πάει καλά. Κάπως έτσι βγάζουμε πολλά καινούργια πράγματα. Και το ίδιο φαινόμενο παρατηρείται στη Χιλή και στο Μεξικό».\nΓια την κρίση στη χώρα του λέει ότι πολλοί πίστευαν πως η Αργεντινή θα εξαφανιστεί. «Οι 23 από τις 24 επαρχίες είχαν εκδώσει δικό τους νόμισμα και σε κάποιες περιοχές κυκλοφορούσαν τρία νομίσματα ταυτόχρονα. Τώρα βέβαια τα πράγματα είναι καλύτερα. Αλλά κάθε δέκα χρόνια παράγεται μια νέα κρίση. Κάτι δυσεξήγητο, αφού και υψηλό μορφωτικό επίπεδο υπάρχει, και πλουτοπαραγωγικές πηγές. Ισως φταίει η απουσία μιας πραγματικής Αριστεράς. Ο κυρίαρχος περονισμός αποτελεί μια μηχανή αναπαραγωγής της φτώχειας - το ένα τρίτο του πληθυσμού είναι φτωχοί. Και καλύπτει όλο το πολιτικό φάσμα. Οσον αφορά την περονιστική Αριστερά, παράγει έναν εργατικό λαϊκισμό και δεν δίνει καθόλου χώρο για μια αληθινή Αριστερά. Για την Ελλάδα υπάρχει μεγάλη συμπάθεια, παλιά δεν μιλούσε κανείς γι' αυτήν, τώρα όλοι μιλούν συνεχώς». Οσο για την άνοδο αριστερών κυβερνήσεων στη Λατινική Αμερική, ο Ταμπαρόφσκι λέει ότι κάθε τέτοια κυβέρνηση είναι διαφορετική, δεν είναι όλες ίδιες. «Μια πολύ ενδιαφέρουσα περίπτωση είναι η Βολιβία», λέει, «αλλά και η Βραζιλία, όπου ο Λούλα έφτιαξε μια μεσαία τάξη».


Τσιόδρας: “Θα είχαμε γίνει Ιταλία χωρίς τα μέτρα” (video)\nΜέχρι και 150 νεκρούς την ημέρα θα μετρούσε τώρα η χώρα μας, αν δεν είχαν ληφθεί τα μέτρα κοινωνικής αποστασιοποίησης και είχε αφεθεί ανεξέλεγκτη η κυκλοφορία του κορονοϊού, όπως υπογράμμισε ο Σωτήρης Τσιόδρας.\nΟ εκπρόσωπος του υπουργείου Υγείας, κ. Σωτήρης Τσιόδρας, κατέδειξε με τον τρόπο αυτό την τεράστια σημασία των μέτρων που βρίσκονται σε ισχύ τις τελευταίες εβδομάδες στην Ελλάδα και την αναχαίτιση που επιτυγχάνεται στη διασπορά του κορονοϊού, χάρη στην πειθαρχία και την υπευθυνότητα που επιδεικνύουν όσοι μένουν στο σπίτι περιορίζοντας στο ελάχιστο τις μετακινήσεις τους.\n“Κατ´ αναλογία θα είχαμε γίνει Ιταλία, θα μετρούσαμε τα θύματα όπως η γειτονική χώρα, αν δεν είχαμε λάβει τα μέτρα” είπε χαρακτηριστικά ο καθηγητής, θέτοντας το δραματικό ερώτημα “Φαντάζεστε να είχαμε τώρα 150 νεκρούς την ημέρα; ” συνέχισε.\nΟ κ. Τσιόδρας, μάλιστα, υπογράμμισε ότι οι θάνατοι, “οι 49 θάνατοι που έχουν καταγραφεί μέσα σε έναν μήνα στη χώρα μας, δεν πρέπει να αντιμετωπίζονται ως αριθμοί, αλλά ως “ιερές απώλειες”, όπως ανέφερε.\nΤι είπε για τη χρήση των μασκών\n“Η χρήση των μασκών αυτή τη στιγμή προτείνεται για τους επαγγελματίες υγείας. Το μεγαλύτερο όφελος από τη μάσκα προέρχεται, όχι από την κάλυψη του στόματος των υγιών ανθρώπων, αλλά από την κάλυψη του στόματος και της μύτης αυτών που ασθενούν. Αυτοί που ούτως ή άλλως εάν είχαν ήπια συμπτώματα, δεν θα έπρεπε να κυκλοφορούν έξω.\nΟύτως ή άλλως, μια χρήση μάσκας δεν αναιρεί το βασικό μέτρο της αποστασιοποίησης, του να διατηρούμε την απόστασή μας, που όταν τηρείται ευλαβικά εμποδίζει την διασπορά του ιού.”\nΚαι ο δήμαρχος Σιθωνίας καταθέτει το μισό μισθό του για τον κορωνοϊό


Τι έκανε η γιαγιά σου στην ηλικία σου - 4moms\nΤι έκανε η γιαγιά σου στην ηλικία σου\nΑμαλία Κυπαρίσση , 11-02-2016\nΤη γιαγιά μου τη θυμάμαι αμυδρά… έχει ξεθωριάσει η εικόνα της στο μυαλό μου. Θυμάμαι όμως σαν σήμερα τη μυρωδιά της, κολώνια λεμόνι μαζί με Nivea. Θυμάμαι σαν σήμερα τα χέρια της να χαϊδευουν την πλάτη μου για ώρες. Τη θυμάμαι να μου φτιάχνει δίπλες… και ναι μπορεί να μη θυμάμαι ακριβώς τα χαρακτηριστικα του προσώπου της αλλά θυμάμαι τη μελωμένη γεύση που είχαν οι δίπλες της.\nΌταν διάβασα το κείμενο στο savoirville.gr προσπάθησα να την φανταστώ και ναι την είδα σε όλες αυτές τις στιγμές που περιγράφει το άρθρο. Η δική μου γιαγιά ήταν αμόρφωτη… παντρεύτηκε έναν άντρα από έρωτα, έζησαν μαζί για μια ολόκληρη ζωή και έκαναν 6 παιδιά… θα είχαν και άλλα αλλά οι εγκυμοσύνες δεν προχώρησαν. Η δική μου γιαγιά υπέμεινε τον καημό του παπού μου να κάνει κορίτσι – τη μητέρα μου – και έμεινε έγκυος 8 φορές μέχρι να έρθει η πολυπόθητη κόρη! Η δική μου γιαγιά μας έμαθε τι σημαίνει δύναμη αξιοπρέπεια και αγάπη…\nΑγαπούσε κάποιον επειδή τον είδε στον δρόμο ή στη γειτονιά.\nΓια να τον αγαπήσει αρκούσε να ανταλλάξουν μερικά λόγια ή να βρεθούν στον ίδιο χώρο. Η αγάπη της μπορούσε να περιμένει να τελειώσει ένας πόλεμος, να περιμένει ένα γράμμα, να περιμένει μια Κυριακή για έναν γάμο. Το κορίτσι αυτό έχει την υπομονή 35 κοριτσιών του σήμερα. Ανυπομονούσε για όλα όπως εσύ και εγώ, αλλά από μέσα της. Τη δεκαετία του 2010 δεν υπάρχει χρόνος για να επιβεβαιώσεις το ενδιαφέρον κάποιου, για να δείξεις τι θες, όποιος καταλάβει, έχει καλώς. Όλα τρέχουν και κανείς δεν περιμένει.\nΈφτιαχνε μόνη της τα ρούχα της.\nΜπορούσε να επιλέξει το σωστό ύφασμα, να βγάλει πατρόν, να ράψει. Μπορούσε να μεταποιήσει το νυφικό της για να το κάνει εσώρουχα. Και αργότερα, το 1950 που τα εσώρουχα έγιναν με περισσότερο νάιλον, συνέχισε να φτιάχνει μόνη της φούστες, φουστάνια, παλτό. Σήμερα τα κορίτσια που ξέρουν να φτιάχνουν ρούχα είναι fashion designers ή ρετρό κοκκινομάλλες.\nΉξερε να φτιάχνει τα σωστά φαγητά και γλυκά ανά περίσταση.\nΉξερε να διαλέγει τα σωστά υλικά και αυτό ήταν σοβαρό skill εκείνες τις εποχές. Σήμερα αυτό είναι χόμπι, τάση. Και συνοδεύεται από ικανότητες food styling και φωτογραφίες.\nΠαντρεύτηκε και γέννησε στο σπίτι.\nΟ γάμος της μπορεί να ετοιμάστηκε μια εβδομάδα πριν, να φόρεσε δανεικό νυφικό γειτόνισσας και να γλέντησαν τρεις μέρες. Η γέννα δεν την απασχολούσε επί 9 μήνες αλλά μόνο όταν πλησίαζαν οι μέρες. Μέχρι εκείνη την ώρα μπορεί να έκανε σχεδόν όλες τις δουλειές και να μην παραπονιόταν. Με το σύμφωνο συμβίωσης η τάση είναι ”γάμοι” απλοί και εύκολοι. Όχι άλλα τούλια και φουσκωτές μπομπονιέρες.\nΤο κορίτσι που είναι γιαγιά σήμερα, μεγάλωσε κατά μέσο όρο 3,5 παιδιά. Κάπου το διάβασα αυτό πρόσφατα και θέλω να σημειώσω ότι σ’ αυτό το νούμερο δεν υπολογίστηκαν τα εγγόνια. Που και πάλι παιδιά που μεγάλωσαν είναι. Σήμερα είναι μεγάλη υπόθεση να αποφασιστεί μια εγκυμοσύνη.\nΗ καταξίωσή της λάμβανε χώρα στα όρια του σπιτιού. Μέχρι το 1955 δεν σιδέρωνε με ηλεκτρικό σίδερο και έπλενε τα ρούχα στο χέρι. Εσύ ξέρεις να βάζεις πλυντήριο και στεγνωτήριο, φτιάχνεις κέικ με μίξερ, smoothies με smoothie maker και γενικά ξέρεις να χειρίζεσαι συσκευές με αγγλικές ονομασίες.\nΕίναι μια υπέροχη γυναίκα που έζησε μάλλον δύσκολα. Έμαθε πως δεν χρειάζονται πολλά για να είσαι ευτυχισμένος στη ζωή. Πέρασε μεγάλα διαστήματα χωρίς να έχει αυτά που θέλει και παρόλα αυτά έμαθε να χαμογελάει, να ελπίζει. Εσύ;


EL - «Ασφυκτική» λύση! Με μάσκες και χωρίς καθόλου κλιματιστικό θα κινούνται τα ΜΜΜ!\n«Ασφυκτική» λύση! Με μάσκες και χωρίς καθόλου κλιματιστικό θα κινούνται τα ΜΜΜ!\nΚάνοντας ανυπόφορο και ανθυγιεινό το περιβάλλον για τους επιβάτες.\nΠαράλληλα, ο κκ. Καραμανλής τόνισε ότι η χρήση της μάσκας είναι σχεδόν καθολική στα ΜΜΜ επισημαίνοντας ότι υπάρχουν και οι 300 βοηθοί επιβατών προκειμένου να υπενθυμίζουν τα απαραίτητα μέτρα σε όσους δεν τα τηρούν.\n«Πρέπει να καταλάβουμε ότι στα Μέσα Μαζικής Μεταφοράς φοράμε τη μάσκα, διότι πολλές φορές θα είναι σχεδόν αδύνατον να κρατήσουμε τις αποστάσεις. Εδώ, λοιπόν, χρειάζεται η επίκληση της κοινής λογικής και ατομική ευθύνη. Υπάρχουν σε όλα τα Μέσα Μαζικής Μεταφοράς και στους συρμούς του μετρό και στα λεωφορεία, συγκεκριμένες σημάνσεις, που σου λένε που πρέπει να κάτσεις και πού όχι.\nΑπό εκεί και πέρα, ας προσπαθήσουμε όλοι με τον κοινό νου να προστατεύσουμε πρώτα τον εαυτό μας και μετά τους ανθρώπους που είναι δίπλα μας», υπογράμμισε ο υπουργός Μεταφορών.\nPrevΠροηγούμενο ΆρθροΈτσι σκέφτονται την επιστροφή στην κανονικότητα στη Γερμανία; Εικόνες που θυμίζουν καρναβάλι (ΒΙΝΤΕΟ)\nΕπόμενο ΆρθροΟδηγίες για τα πανεπιστήμια – Τα μέτρα προστασίας και τι γίνεται σε ενδεχόμενο ύποπτο κρούσμαNext


Κουπόνι Στοιχήματος: Προγνωστικά και αναλύσεις σε Τσάμπιονς Λιγκ και Γιουρόπα Λιγκ | Youbet.gr\nΚουπόνι Στοιχήματος: Προγνωστικά και αναλύσεις σε Τσάμπιονς Λιγκ και Γιουρόπα Λιγκ\nΤελευταία ενημέρωση: Τετάρτη 6/11, 08:18\nΤο δεύτερο μισό της 4ης αγωνιστικής του Τσάμπιονς Λιγκ έχει και παρέα συνοδεία μια αναμέτρηση για την 4η αγωνιστική του Γιουρόπα Λιγκ και όλο το κουπόνι του Πάμε Στοίχημα βρίσκεται μπροστά στην οθόνη σας από το youbet.gr\nΠάμε να δούμε τις σημαντικότερες αναμετρήσεις που συμπεριλαμβάνονται σε αυτό ενώ όλα τα παιχνίδια είναι διαθέσιμα στην στοιχηματική πλατφόρμα της Novibet.\nΣτο Μόναχο δοκιμάζει τις δυνάμεις του ο Ολυμπιακός, ο οποίος αντιμετωπίζει την Μπάγερν σε μια ιδιαίτερη φάση των Γερμανών. Ο Νίκο Κόβατς αποτελεί παρελθόν από τους Βαυαρούς μετά τη βαριά ήττα στο τελευταίο παιχνίδι πρωταθλήματος από την Αϊντραχτ Φρανκφούρτης. Αυτό βέβαια δεν σημαίνει ότι η γερμανική ομάδα αποτελεί εύκολο στόχο. Ίσως και το αντίθετο αφού οι παίκτες της θα προσπαθήσουν να δώσουν μια απάντηση εντός γηπέδου. Ο Ολυμπιακός, προέρχεται από απώλεια βαθμών στο παιχνίδι με την Ξάνθη αλλά έχει δείξει στη φετινή διοργάνωση ότι μπορεί να σταθεί απέναντι σε οποιονδήποτε αντίπαλο. Θα προτιμήσουμε το Goal/Goal σε απόδοση 1.75 στην Bet365.\nΕδώ κανονικά πρέπει να περιμένουμε φεστιβάλ τερμάτων. Οι δύο ομάδες μονομαχούν ουσιαστικά για την 2η θέση πίσω από την Μάντσεστερ Σίτι στον όμιλο. Η Ντινάμο Ζάγκρεμπ πάλεψε όσο μπορούσε στο πρώτο παιχνίδι στην Ουκρανία, έχασε πολλές ευκαιρίες αλλά τελικά ηττήθηκε. Από την πλευρά της η Σαχτάρ μετά την σπουδαία επικράτηση στην Ιταλία επί της Αταλάντα, κατάφερε να πάρει άλλους τρεις βαθμούς και ουσιαστικά να έχει το πάνω χέρι στην υπόθεση πρόκριση. Πολλά βέβαια θα κριθούν από την αποψινή μάχη, όπου το Over 2,5 σε απόδοση 1.80 στον Stoiximan θα αποτελέσει την επιλογή μας.\nΕίναι το μοναδικό παιχνίδι της 4ης αγωνιστικής του Γιουρόπα Λιγκ που διεξάγεται απόψε. Στην Πορτογαλία, η Γκιμαράες υποδέχεται την Άρσεναλ και θα ψάξει τρόπο να πάρει ό,τι έχασε στο φινάλε του αγώνα στο Λονδίνο. Εκεί όπου δύο εκτελέσεις φάουλ από τον Νικολά Πεπέ, έφεραν τα ισάριθμα γκολ που χάρισαν τη νίκη στην Άρσεναλ. Ο Ουνάι Έμερι θα προχωρήσει και σήμερα στο καθιερωμένο rotation, κάτι που δίνει το δικαίωμα στους Πορτογάλους να ελπίζουν σε ένα καλό αποτέλεσμα. To 1X στο 1.70 από την Betshop.\nΣτοιχηματικές αναλύσεις, προγνωστικά και στατιστικά, όλα στην οθόνη σας από το youbet.gr σε μια ακόμη μονομαχία ευρωπαϊκού επιπέδου.


Πούτιν: Πισώπλατη μαχαιριά η κατάρριψη του μαχητικού - Νέα Κρήτη\nΗμερομηνία δημοσίευσης: 24/11/2015, 19:14\nΤελευταία ενημέρωση: 24/11/2015, 22:13\nΡωσικό μαχητικό αεροσκάφος κατέρριψε η τουρκική πολεμική αεροπορία, κοντά στη συροτουρκική μεθόριο, την Τρίτη το πρωί.\nΗ Τουρκία ισχυρίζεται ότι το αεροσκάφος προειδοποιήθηκε 10 φορές ότι παραβίαζε τον τουρκικό εναέριο χώρο, πριν από την κατάρριψή του.\nΕπιβεβαιώνουν οι Ρώσοι: Νεκρός ο ένας πιλότος\nΗ Ρωσία διέκοψε κάθε στρατιωτική συνεργασία με την Τουρκία.\nNATO: Ηρεμία και καθαρό μυαλό πρέπει να δείξει η Τουρκία\nΗρεμία και καθαρό μυαλό συνέστησαν στην Τουρκία οι 27 εταίροι της στο NATO, με αφορμή την κατάρριψη του ρωσικού αεροσκάφους και τις εξελίξεις που μπορεί να ακολουθήσουν.\nΕρντογάν: Έχουμε δικαίωμα να προασπίζουμε τα σύνορά μας\nH Τουρκία έχει το δικαίωμα να προσπίζει τα σύνορά της, δήλωσε ο πρόεδρος της χώρας, Ρετζέπ Ταγίπ Ερντογάν, αναφερόμενος στη σημερινή κατάρριψη του ρωσικού αεροσκάφους, στα σύνορα με την Συρία.\nΣύμφωνα με τον Ερντογάν, το γεγονός ότι μέχρι σήμερα δεν υπήρξαν πολύ πιο δραματικά γεγονότα στη Συρία, οφείλεται στην ψύχραιμη στάση της Τουρκίας, ενώ διαβεβαίωσε ότι «και σε αυτό το περιστατικό καταβάλαμε κάθε προσπάθεια για να το εμποδίσουμε».\nΓ.Γ. ΟΗΕ: "Να κατευνασθούν οι εντάσεις"\nΟ Γενικός Γραμματέας του Οργανισμού Ηνωμένων Εθνών Μπαν Κι Μουν κάλεσε σήμερα να ληφθούν «επείγοντα μέτρα για να κατευνασθούν οι εντάσεις» μετά το επεισόδιο κατά τη διάρκεια του οποίου ρωσικό στρατιωτικό αεροσκάφος κατερρίφθη από τουρκικό αεροσκάφος, δήλωσε ο εκπρόσωπός του Στεφάν Ντουζαρίτς.\nΣτήριξη στην Τουρκία προσέφερε ο γ.γ. του ΝΑΤΟ\nΣτήριξη στην Τουρκία προσέφερε ο γενικός γραμματέας του ΝΑΤΟ Γενς Στόλτενμπεργκ μετά την κατάρριψη του ρωσικού μαχητικού και απέρριψε τοποθετήσεις ότι το περιστατικό συνέβη εκτός τουρκικών συνόρων.\nΕρωτηθείς εάν υπήρχε πιθανότητα το αεροσκάφος να καταρρίφθηκε εντός της Συρίας, ο Στόλτενμπεργκ είπε ότι «οι εκτιμήσεις που έχουμε από τους συμμάχους συνάδουςν με τις πληροφορίες που έχουμε από την Τουρκία».\n«Στεκόμαστε αλληλέγγυοι στην Τουρκία και στηρίζουμε την εδαφική ακεραιότητα του συμμάχου μας στο ΝΑΤΟ» είπε ο Στόλτενμπεργκ.\nΟμπάμα: Πρόβλημα και το πού επιχειρούν τα ρωσικά αεροσκάφη και το ποιον πλήττουν\nΕρντογάν: Κανείς δεν πρέπει να αμφιβάλλει ότι η Τουρκία έκανε ό,τι μπορούσε για να αποφύγει το σημερινό περιστατικό\nΒλ. Πούτιν: "Πισώπλατη μαχαιριά η κατάρριψη του μαχητικού"\nΠισώπλατη μαχαιριά «συνεργατών των τρομοκρατών» χαρακτήρισε την πράξη της κατάρριψης ο πρόεδρος της Ρωσίας Βλάντιμιρ Πούτιν. Έκτακτη σύνοδος του NATO.\nΗ Τουρκία θεωρεί ότι οι δύο χειριστές του ρωσικού μαχητικού αεροσκάφους το οποίο καταρρίφθηκε από την τουρκική αεροπορία, είναι ζωντανοί και όχι νεκροί, όπως φέρονταν με βάση μαρτυρίες Σύρων ανταρτών και εργάζεται για την απελευθέρωσή τους, τόνισε Τούρκος αξιωματούχος στο πρακτορείο Reuters.\n«Οι μονάδες μας, οι οποίες έλαβαν πληροφορίες ότι οι δύο πιλότοι είναι ζωντανοί, εργάζονται ώστε να παραδοθούν σώοι από τους αντάρτες της συριακής αντιπολίτευσης», ανέφερε.\nΟι ΗΠΑ πιστεύουν ότι η ρωσική παραβίαση του τουρκικού εναερίου χώρου διήρκεσε μόνον λίγα δευτερόλεπτα πριν η τουρκική αεροπορία να πλήξει το ρωσικό μαχητικό, καταρρίπτοντάς το. Σχετικές δηλώσεις έκανε Αμερικανός κυβερνητικός αξιωματούχος, με βάση τα πρώτα στοιχεία που έχει στα χέρια της η Ουάσιγκτον.\nΛίγες ώρες αφότου οι τουρκικές ένοπλες δυνάμεις κατέρριψαν το ρωσικό μαχητικό αεροσκάφος κοντά στα σύνορα Τουρκίας-Συρίας ένα βίντεο αναρτήθηκε στο Διαδίκτυο που φαίνεται να δείχνει Σύρους αντάρτες να χτυπούν ρωσικό ελικόπτερο. Το ρωσικό Chopper πιστεύεται πως επιχειρούσε προς διάσωση των πιλότων του μαχητικού.\nΟ φιλορώσος πρόεδρος της Τσετσενίας, ομόσπονδης δημοκρατίας εντός της Ρωσίας, Ραζμάν Καντίροφ, προέβη σε απειλητικές δηλώσεις προς την Τουρκία, τονίζοντας ότι η Άγκυρα θα μετανιώνει αυτό που έπραξε για πάρα πολύ καιρό».\nΗ πλειοψηφία των κατοίκων της Τσετσενίας είναι μουσουλμάνοι και η Ρωσία είχε διεξαγάγει δύο μεγάλους πολέμους για να αποτρέψει την ανεξαρτητοποίησή της από τη Ρωσική Ομοσπονδία, το 1994-1995 και το 1999-2000, με δεκάδες χιλιάδες αμάχους να πέφτουν νεκροί.\n«Εχθρική πράξη» θεωρούν οι ρωσικές ένοπλες δυνάμεις την κατάρριψη\nΩς «εχθρική πράξη» αντιμετωπίζουν οι ρωσικές ένοπλες δυνάμεις την κατάρριψη του ρωσικού μαχητικού από την τουρκική πολεμική αεροπορία, αναφέρει το ρωσικό υπουργείο Άμυνας.\nΗΠΑ: Οι Ρώσοι πιλότοι προειδοποιήθηκαν, αλλά δεν απάντησαν\nΕκπρόσωπος των ενόπλων δυνάμεων των ΗΠΑ τόνισε σε δηλώσεις του ότι η Τουρκία προειδοποίησε επανειλημμένα τους Ρώσους πιλότους, ωστόσο οι τελευταίοι δεν απάντησαν στις εκκλήσεις να εγκαταλείψουν τον τουρκικό εναέριο χώρο.\n"Πισώπλατη μαχεριά η κατάρριψη του ρωσικού μαχητικού"\nΜαχαιριά στην πλάτη αποτελεί η κατάρριψη του ρωσικού μαχητικού από την τουρκική αεροπορία, δήλωσε ο πρόεδρος της Ρωσίας, Βλάντιμιρ Πούτιν, κατά τη διάρκεια της συνάντησής του με τον βασιλιά Αμπντάλα της Ιορδανίας.\nΣυρία: Η κατάρριψη του ρωσικού αεροσκάφους δείχνει ότι η Τουρκία\nυποστηρίζει την τρομοκρατία, τονίζει το συριακό κρατικό πρακτορείο ειδήσεων, το οποίο ελέγχεται από το καθεστώς Άσαντ, σύμμαχο της Μόσχας.\nΟι ΗΠΑ δεν μπορούν ακόμη να δώσουν στοιχεία για τη θέση του ρωσικού μαχητικού και για το κατά πόσο παραβίασε τον τουρκικό εναέριο χώρο, σημείωσε εκπρόσωπος του Πενταγώνου.\nΓερμανία: Ελπίζουμε η κατάρριψη του ρωσικού μαχητικού από την Τουρκία να μην αποτελέσει πισωγύρισμα για τις προσπάθειες εξεύρεσης ειρηνευτικής λύσης στη Συρία, δήλωσε ο Γερμανός υπουργός Εξωτερικών Φρανκ Βάλτερ Στάινμάγερ.\nΒίντεο με τον Ρώσο πιλότο ο οποίος φαίνεται να μην έχει τις αισθήσεις του και είναι περιτριγυρισμένος από ένοπλους αντάρτες που ακούγονται να υμνούν τον Αλλάχ.\nΗΠΑ: Πρόκειται για θέμα που αφορά τις κυβερνήσεις Τουρκίας και Ρωσίας\nΕκπρόσωπος των ενόπλων δυνάμεων των ΗΠΑ χαρακτήρισε το ζήτημα της κατάρριψης του ρωσικού αεροσκάφους ως θέμα που αφορά τις κυβερνήσεις Τουρκίας και Ρωσίας, κρατώντας αποστάσεις από την Άγκυρα.\nΗ Ρωσία καλεί τους πολίτες της να μην ταξιδεύουν στην Τουρκία, μετά την κατάρριψη του ρωσικού μαχητικού από την τουρκική πολεμική αεροπορία.\nΤουρκία: Έχουμε αποδείξεις ότι το ρωσικό αεροσκάφος παραβίασε τον εναέριο χώρο μας\nΤο ρωσικό αεροσκάφος παραβίασε τον τουρκικό εναέριο χώρο και η Τουρκία έχει αποδείξεις γι' αυτό, τόνισε Τούρκος βουλευτής, πρώην μόνιμος αντιπρόσωπος της χώρας του στο NATO. Ο Ονούρ Οϊμέν τόνισε ότι η τουρκική τηλεόραση έχει ήδη μεταδώσει εικόνες από ραντάρ του γενικού επιτελείου εθνικής άμυνας της Τουρκίας, με βάση τις οποίες αποδεικνύεται η παραβίαση, αλλά και το γεγονός ότι, παρά τις εκκλήσεις, το αεροσκάφος δεν εγκατέλειπε τον τουρκικό εναέριο χώρο.


Προγνωστικά στοιχήματος: Βρέχει κόρνερ στο «Σεντ Μέρις» #LucaToniΠρογνωστικά στοιχήματος: Βρέχει κόρνερ στο «Σεντ Μέρις» #LucaToni\nKoubanezos.gr / ΠΟΔΟΣΦΑΙΡΟ / ΕΥΡΩΠΗ / ΑΓΓΛΙΑ / Βρέχει κόρνερ στο «Σεντ Μέρις»\nΠρογνωστικά στοιχήματος από τον Luca Toni, με focus στη Premier League και στον αγώνα Σαουθάμπτον - Λέστερ.\nΠρογνωστικά στοιχήματος: Ματσάρα στο «Σεντ Μέρις»\nΣπουδαία αναμέτρηση για την εμβόλιμη αγωνιστική της Premier League ανάμεσα σε Σαουθάμπτον και Λέστερ στο «Σεντ Μέρις», στα σημερινά προγνωστικά στοιχήματος.\nΕπιστροφή στη βάση για τους «Αγίους» μετά από δύο διαδοχικά ανεπιτυχή αποτελέσματα απέναντι σε Νόριτς και Λίβερπουλ. Ο τεχνικός Χάζενχουτλ φιλοδοξεί να δει την ομάδα του να παίρνει τους τρεις πολύτιμους βαθμούς και να ξεκολλά από τη 15η θέση της κατάταξης, που αντικειμενικά την αδικεί. Κάτι που παρόλα αυτά δεν επετεύχθη τις τέσσερις τελευταίες φορές που οι «Άγιοι» υποδέχτηκαν τη Λέστερ. Σε κάθε περίπτωση θα καταβάλλουν μεγάλη προσπάθεια για τη νίκη, αντλώντας δύναμη από το ένθερμο κοινό τους. Θα επιδιώξουν να εκμεταλλευτούν στο έπακρο τα μεγάλα αμυντικά κενά των «αλεπούδων».\nΣτην προσπάθεια αυτή αναμένεται να παραταχθούν πλήρεις οι γηπεδούχοι καθώς δεν έχουν αναφερθεί αγωνιστικά προβλήματα, πλην του Άρμστρονγκ στο χώρο της μεσαίας γραμμής, η συμμετοχή του οποίου κρίνεται αμφίβολη. Κλασικό 4-4-2 από τον Χάζενχουτλ , με τον Γουόρντ-Πράους να ελέγχει το χώρο του κέντρου και τον Γουόλκοτ να τροφοδοτεί το δυνατό δίδυμο Μπρόχα και Τσε Άνταμς μπροστά.\nΑπό την άλλη πλευρά έχουμε μια Λέστερ σε ανοδική τροχιά. Συμπλήρωσε δύο σερί νίκες απέναντι σε Λέγκια Βαρσοβίας και Γουότφορντ σε Europa League και Premier League αντίστοιχα. Παρουσιάζοντας μεγάλη ευχέρεια στη παραγωγή φάσεων και στο σκοράρισμα. Στη 10η θέση του βαθμολογικού πίνακα βρίσκεται το συγκρότημα του Μπρένταν Ρότζερς, ο οποίος επιθυμεί να εκμεταλλευτεί το θετικό μομέντουμ της ομάδας καθώς και την ευνοϊκή παράδοση των τελευταίων ετών και να φύγει με το τρίποντο στις αποσκευές. Ορεξάτες οι «αλεπούδες» εσχάτως, αποδίδουν ευφάνταστο και δημιουργικό ποδόσφαιρο. Θα προσπαθήσουν να δώσουν συνέχεια στα θετικά αποτελέσματα και να αναρριχηθούν κι άλλο στη βαθμολογία, στοχεύοντας σε ένα ευρωπαϊκό εισιτήριο στο τέλος της σεζόν.\nΜε τον Βάρντι στην κορυφή της επίθεσης κατεβαίνει η Λέστερ, έχοντας σε ρόλο δεκαριού τον καυτό Μάντισον τον οποίο πλαισιώνουν οι Μπαρνς και Λούκμαν στα φτερά. Στυλοβάτης στο κέντρο της άμυνας ο Έβανς, κάτω από τα δοκάρια ο Σμάιχελ. Ξεχωρίζει στα μετόπισθεν ο δυναμικός αριστερό μπακ Τόμας.\nΣτο δια ταύτα, κλασικό αγγλικό παιχνίδι περιμένω το βράδυ της Τετάρτης στο «Σεντ Μέρις» με έντονο ρυθμό και πολλές συγκινήσεις. Ικανότατες δημιουργικά και οι δύο ομάδες, δεν πρόκειται να κλειστούν. Θα προσφέρουν ένα ματς με πληθώρα επικίνδυνων φάσεων μπροστά από τις δύο εστίες άρα και υψηλή παραγωγικότητα σε κόρνερ. Η πεποίθηση μου αυτή ενισχύεται από τα στατιστικά των δύο αντιπάλων που ανήκουν στο τοπ3 των ομάδων με υψηλότερο μέσο όρο κόρνερ της Premier League. 11,5 ανά αγώνα για τη Σαουθάμπτον με 6,4 υπέρ και 5,2 κατά, 11,1 για τη Λέστερ με την ίδια να κερδίζει 5,3 και να παραχωρεί 5,8. Δυνατή επιλογή το over 10,5 κόρνερ στα προγνωστικά στοιχήματος, θα τιμηθεί χωρίς ενδοιασμούς και δεύτερες σκέψεις.


Ιταλία, Γόρδιος δεσμός για Ντράγκι: Κινητοποιήσεις για τις ρυθμίσεις περί απολύσεων – Λόγος της Πέλλας\nHome/Ειδήσεις/Κόσμος/Ιταλία, Γόρδιος δεσμός για Ντράγκι: Κινητοποιήσεις για τις ρυθμίσεις περί απολύσεων\nΙταλία, Γόρδιος δεσμός για Ντράγκι: Κινητοποιήσεις για τις ρυθμίσεις περί απολύσεων\nlogosp 19/06/2021\tΚόσμος\nΠρόκειται για το μεγαλύτερο πολιτικό πρόβλημα που καλείται να λύσει άμεσα η κυβέρνηση του Μάριο Ντράγκι. Κανονικά στο τέλος του μήνα λήγει η απαγόρευση απολύσεων για τις ιταλικές επιχειρήσεις. Ένα μέτρο που υιοθετήθηκε για μπορέσουν να προστατευθούν οι εργαζόμενοι κατά την περίοδο της πανδημίας. Τα συνδικάτα φοβούνται ότι θα υπάρξει κύμα απολύσεων σε μια ιδιαίτερα δύσκολη περίοδο για την οικονομία της χώρας. Για τον λόγο αυτό αύριο, Σάββατο, οργανώνουν τρεις μεγάλες συγκεντρώσεις στο Μπάρι, το Τορίνο και την Φλωρεντία-ουσιαστικά σε ολόκληρη την Ιταλία.\nΑναζητείται λύση, προφανώς ένας συμβιβασμός, αλλά δεν είναι εύκολο. Σύμφωνα με τον ιταλικό Τύπο, θα μπορούσε να ισχύσει και πάλι το δικαίωμα απόλυσης μόνον σε ορισμένους τομείς, δηλαδή στον οικοδομικό και στις βιομηχανίες. Και παράλληλα να διατηρηθεί η προσωρινή απαγόρευση στον υφαντουργικό τομέα και εκείνο της μόδας, οι οποίοι επλήγησαν πολύ ισχυρά από την οικονομική ύφεση των προηγούμενων μηνών και αποτελούν ισχυρό σύμβολο του «Made in Italy». Η ευρεία πλειοψηφία όμως, η οποία στηρίζει την κυβέρνηση του Ιταλού τεχνοκράτη πρωθυπουργού, είναι διχασμένη. Από την μία, Πέντε Αστέρια και κεντροαριστερό Δημοκρατικό Κόμμα, θεωρούν ότι πρέπει να προστατευθούν οι εργαζόμενοι, διότι η χώρα δεν μπορεί να αντέξει εκατομμύρια απολύσεις. Από την άλλη, Λέγκα και Φόρτσα Ιτάλια του Μπερλουσκόνι, τονίζουν ότι πρέπει να δοθεί προτεραιότητα στην βοήθεια των επιχειρήσεων. Η δε Ιταλική Αριστερά ζητά να μην χάσει κανείς την δουλειά του.\nΠηγή: DW-Θεόδωρος Ανδρεάδης Συγγελλάκης, Ρώμη\nPrevious ΟΗΕ: Η ξηρασία που πλήττει τη Συρία θα επιδεινώσει την επισιτιστική κρίση\nNext sos15900@isotita.gr – Βία κατά των γυναικών: Δομές και δράσεις όπου μπορούν να ζητήσουν βοήθεια


Το Σύμφωνο Τσίπρα-Καμμένου - Medium.gr\non 27 Ιανουαρίου 2015 . Posted in Ελλάδα - Αριστερά\nΤο ίδιο έγινε και χθες (Δευτέρα 26.1.2015), όταν πουρνό πουρνό διάφοροι -αξιοσέβαστοι κατά τα άλλα «Αριστεροί»- άρχισαν να διαλαλούν, «ναι, αλλά ο Καμμένος δεν είναι και τόσο Δεξιός» ή «αυτό που μετράει είναι το αντιμνημονιακός...». Η κατάσταση θυμίζει το παλιό ανέκδοτο με τον Ελέφαντα και τον «Ριζοσπάστη», όπου ο εγγονός ρωτά τον κομμουνιστή παππού του αν πετάει ο ελέφαντας. «Τι ανοησίες είναι αυτές;» αποκρίνεται θυμωμένος ο παππούς. «Μα, το γράφει ο Ριζοσπάστης», λέει ο μικρός. «Ε, πετάει, τώρα... Σηκώνεται μερικά μέτρα στον αέρα, όλο κι όλο...» ανταπαντά ο πιστός κομμουνιστής. Απλώς ελπίζουμε ότι το ξέπλυμα των ΑΝΕΛ από διάφορους του ΣΥΡΙΖΑ είναι -όπως στο ανέκδοτο- λόγω της πίστης τους στην κομματική γραμμή. Ευχόμαστε δε να είναι αναστρέψιμη η διαφαινόμενη μετάλλαξη από την επικονίαση.\nΔημοσιεύτηκε στην εφημερίδα «Καθημερινή» στις 27.1.2015


Φεβ 12 2004\nXΘες δόθηκε στη δημοσιότητα ο απολογισμός των πρώτων μηνών λειτουργίας του Μεσολαβητή της Κεφαλαιαγοράς. Δεν θα σας κουράσω με στοιχεία που μπορείται να δείτε στο σχετικό θέμα του euro2day.\nΘέλω απλώς να θυμίσω οτι ο κ.Γιώργος Γιαννισάκης, ήταν ο μόνος επίσημος Θεσμικόςς παράγων που παρέστη στην (πρώτη) εκδήλωση της προπερασμένης Κυριακής για τον Μετοχικό Ακτιβισμό.\nΚαι να προσθέσω ότι ανέφερε ορισμένα άκρως ενδιαφέροντα πράγματα. Όπως ότι το 50% των περιπτώσεων που έχουν εξεταστεί ως τώρα στους λίγους μήνες λειτουργίας του θεσμού έχουν επιλυθεί με μερική ή και ολική δικαίωση του προσφεύγοντος επενδυτή.\nΚι αυτό χωρίς να απαιτηθεί έγκληση από την πλευρά του Μεσολαβητή. Με απλές ”συναινετικές” διαδικασίες, που κινήθηκαν με την ανάμιξη του.\nΙΝΤΕΑΛ: Η αποθέωση της... Εταιρικής Διακυβέρνησης\n”Απενοχοποίηση”, ”βόλεμα” και… Προεδρικές\nΚαι η αγορά τι θα κάνει;